HRUAITU TUANTLANGSAN - Hre Mang\nSANTHAR HRUAITU TUAN TLANG SAN: AGE OF COLLABORATIVE LEADERSHIP\nKum zabu 21 nak kan thleng zo. Pupa sanlai ih kaihhruai awk dan, pursum leilawn ei hawlnak dan, vengsung khau le ram humhalh dan, senpi vangtlang pawlkom thawn pehpar mi thu thuthukdan, senpi vangtlang kilhim awk dan, nuntu khawsak dan pawl cu santiluang in dunglamah tansan dingin lotheihlo in in nawr zo. Hrin le hnam, peng le tlang, miphun thleidan um nawn loin ramkulh tlangkulh fate sung lawng sinawn loin fimnak thiamnak citintian, miphun dangdang kawm khawm in khawruah kau zet in milaipawlkom, sihcih, tuantlang hruai tlang san a suak zo. Leitlun khuitawk ramkulh khal mahte um theih asi nawn lo. Leitlun pumhuap pawlkom, Asia ramthen, America tlangkulhpi, Europe, Arab ram zate kawm, Africa ramkulh, tivek in siseh leisungsuak zinan zuartu pawl pawlkom, nikhua lam tawlreltu pawlkom, humhim awknak lam tvp ramtinkar pawlkom a karhzai sinsin. Cuvek thotho in biaknak, cozah, cozah asilomi pawlkom, le pursum leilawnnak khalah tuantlang, pawlkom sihcih le khat le khat sawmdawl aw tawn dingin pehzawm awknak tha sinsin neihsan asi. Leitlun khawmual cu leitlun pumpi huap khawte pakhat (global village) vekah a cang zo. Ramsung ramleng pehtlaih awknaknak a thleng aw theh zo. Santhar milai nuntu kan zir ding maw, dunglet-hawi in fehtahratin thuanthu santiluangih fen hloh mi kan si ding maw, hril ding kan nei. Khuahlan san, mi pahnihkhat lalnak (dictatorship) ram malte lawngah mi pahnih khat cu cawisangin hotu lalbik uk awkdan an hmang hrih. Cuvek ramkulh le pawlkom cun leitlun midang, rualban loin dungah tanta an si. Santhar santiluang milai thuanthu in tuantlangsan asizia a langter. Senpi vangtlang le mibur pawlkom ziangtluk leitlun tlan zuam awknak ah a tlancak in a thangso ding timi cu pawlkom pakhat, mibur pakhat, le cozah kumpi pakhat cu ziangtlukin hruaitu pawl tuantlang hruaitlang an thiamih anmai pawlkom lenglamah ziangtlukin an tulsammi bawm theitu pawl thawn tuantlang hruaitlang an thiam, an tuansuahmi, an tuanrah cu anmai pawlkom lenglamah a hlawkpitu ding pawl hnenah ziangtluk an pe suak thei, timi parah a hgat aw zo.\nCun khatlamah, miphun pakhat ih cahnak, pitlinnak cu bulpak, insang, veng, khua, ramthen, miphun, nunphung, le ramkulh tin, kilkip in thlirin zohfiah theih asi. Ziang tinkim milai nuntu khawsak cu a thleng aw rero zo, rero lai ih zohman ih kham theih lo in a thleng aw sinsin ding. Thleng awknak hi colh ti nei lo asi. Ziangvek pawl a thleng aw:\n· Leitlun pumhuap pehtlaih nak\nKan pupa pawlin a um ti hman an rak theihdah lomi ramah Laimi tampi kan thleng zo. Kan pupa pawlin an rak theih dah lomi leitlun fimthiamnak bungrua phunphun laimi kut sungah a thleng zo. Leitlun miphun citintian pawhtlang aw tawn in miphun dangdang um tlang asi zo. Ziangkim hi a pehtlai aw theh vekin buainak, duhmi, tihmi, tulmi, neihmi, theihmi, thiammi, sinak phunphun pawl khal an pehzawm pehtlaih sinsin ih ziangvek miphun khal sisehla mahte nung le khawsak theih asi nawn lo.\n· Nunphung le sinak bang aw lo pehtlaih nak\nPehzawm awknak a cak in mitintian ramdangdang an thleng, an vak sukso tikah fimnak, thiamnak siseh nunphung le miphun dangdang siseh hmunkhatah um in siseh hnatuannakah siseh pehtlaih nak a phunphun thawn pawh tlang aw zetin nun tlang asi zo. Cuvek lakah mai miphun, mai nunphung, mai mizia thawn a mil aw lawng thawn pehtlaih aw, hnawihnih aw in nun theih asi nawn lo. Ruahdan duhdan nuntudan bang aw lo phunphun, kut thilthiam dangdang nuntlang, tuantlang, hruaitlang, pehzawm sihcih le tuantlang san a suak zo.\n· Theihnak fimnak citintian pung\nKawlram zoh asile, tuihlan kum 50 sung ahcun sibawi thiam pawl hi a larbik le upat hlawh bik pumcawmnak lam hnatuan le thiamnak nei an rak si vekin mifim bik ah rak ruat an si ringring theu. Sibawi pakhat cu pathian fate pakhat vekin rak zoh, upat le cawisan asi. Santhar san a suak tikah fimthiamnak a phunphun a suak vivo. Sibawi thiam lak khalah thiambik nei an suak vivo. Hmanrua le bungrua hmanmi lei killi ihsin leitlun deng tiang hman tawm awk asi vivo. Santhar san ah fimthiamnak zir theinak cu upa milian pawl hrang lawng asi nawn lo, mikip zir theih dingin sangka on asizo. Mikip in fimthiamnak citintian zir asi zo. Ziangtin cuvek thiamnak phunphun a suak ih leitlun pumhuap tlanzuam awknakah miphun pakhat, ramkulh pakhat, pawlkom pakhat, cozah pakhat sinak in kan tlan ve ding, ziangtin kan miphun Pathian kan cawisang ve ding timi cu thiamnak cikim, kilkip ihsin fimnak theihnak thiamnak bang aw lo, thiamnak le fimnak burkhawm in tuantlang hruaitlang thiamnak parah a hngat aw asi. Mai miphunpi, pawlkom sungtel lawng si loin miphun dang, leitlun kilkip ihsin kan tulmi fiamthiamnak a neitu pawl thawn tuantlang thiamnak parah thansohnak tampi a hngat aw aw asi.\n· Mipi phutmi thleng aw mi\nSan a thleng awk vekin mipi lungput khal a thleng aw vivo. Ramleng suak dah lo le khualtlawng dah lo khalin leitlun killi ah ziang a cang timi awlai ten theih thei asi zo. Telephone, social network, tv, email thawn pehtlaih awknak a that tuk zo ruangah lei killi ah a cang rero lai mi cawplecilh in thu hla theih asi zo. Milai mizia cu hmuhmi, theihmi, le nitin nunpi mi in a danglam ter vekin santhar minung pawl mizia cu tampi a thleng aw sinsin. Insang khat hmanah nulepa le fale, santhar thangthar pawl hmuhdan duhdan a danglam vivo. Cuvek lakah ziangvek nuntu khawsak, duhdan hmuhdan pomdan pawlin miphun a cawimawi ih miphun thuanthu a tuahtha ding, ziangtin bulpak, insang, khua le ram, miphun pawlkom pawlin hma la in ke kar tlang asi tikah senpi vangtlang thatnak tambik ziangtin a suahpi thei ding? Ruahdan, hmuhdan, duhdan, pomdan, theihnak, fimnak, thiamnak, ti theimi, thanlennak, tvp bang awlo pawlin senpi vangtlang thatnak hrang hruaitlang tuantlang nak in senpi vangtlang thatnak a tambik a suah thei ding asi.\n· Siatnak thlen theitu hrang timtuahcia nak\nAfghanistan ramih Muslim khurbing pawlin leitlun pumpi humhim awknak a hnaihnok thei vekin Japan ramih linghnin in America ram pumcawmnak lam tiaang a hngawng ban zo. New York ah World Trade Tower an siatsuah tikah leitlun pumpuluk pursum leilawnnak le milai pehtlaih awknak a hnaihnok. Ziangtin senpi vangtlang siatnak thlen theitu do asi dingih senpi thatnak ziangtin hawl tlang asi ding? Zo in hmanrua, bungrua, le thiamnak anei, tvp, zoh tikah tihmi le tulmi khal leitlun pumpi in a pehtlaih aw vivo. Santhar santiluang cakzetin a tlan rero mi lakah tuantlang le hruaitlang a thiamtu pawl lawng an dingcang cak sinsin dingih ziangvek harsatnak le milai santhuanthu a her liam khal asile mipi duhmi tuansuak dingin siseh siatnak lak ihsin humhimtu ding ah siseh cakzetin an tlan sinsin ding asi. Leitlun miphun tenau pawl, tuantlang hruaitlang thiam lo tu pawl cu miphun tumpi le ramlian pawlin an dawlh vivo lai ding asi.\nA tlunlamah tarlangmi pawl hi santhar leitlun milai thuanthu santiluang in a fen reromi cakzetin a tlan reromi kan san milai thuanthu hmuithlam cu asi. Cuvek lakah ziangtin pawlkom, mibur, cozah kumpi le senpi vangtlang hrang thatnak suahtertu mibur cangvai mi dinsuah theih asi ding?\nHnatuan then dangdang tuantlang dan\nSociety pakhat sung hnatuan then dangdang pawl tuantlang dan: biaknak, politics, cozah kumpi, cozah silomi pawlkomnak, vengsung pawlkom, leiram le rannung lam tuanvo neitu, tvp, kilkip ihsin society tuah tha ding tuanvo neitu pawl pehzawm awknak tha le hnatuan tlangdan lamzin hawl thiam sinsin a thupi. Pathian in milai a sersiam tikah biak inn sungah amah be dingah a sersiammi asilo. Sersiammi ziangkim parah thuneitu, kilkhawitu dinhmunah a retmi asi.\nCozah in dan a tuah, misual hrem ding, mitha lawm ding, thatnak tha pe dingin, fimthiamnak lam zirnak ah thiamsangfilawr pawlin santhar bungruanthatha (technology) an suahpi, lamzin lam hnatuantu pawlin rangzetin khualtlawn theinak lamzin in hawlsak, vanzam le lawng tuahtu pawl khalin pursum leilawn tlawn vahnak awlsam zet in tuahsak, calai lam thiamsangfilawr pawlin calai thatha in tuahsak, cutivekin milai thiamnak le hnatuan kilkip ihsin khatlekhat sawmdawl aw tawnin society, senpi vangtlang thatnak hrang mah le tuanvo hna tuan cio asi. Santhar leitlun pumhuap pehtlaih awknak sanah thiamnak, hnatuan, phunkim kilkip ihsin pehtlaihnak tha le hnatuan tlang dan thiam a thupi sinsin.\nPawlkom leng kaan tuantlangdan\nHruaitu thiamnak citinkim burkhawm dan:\nKhuahlan san vek si nawn loin santhar minung pawl cun rualran le zalen zetin fimthiamnak zir theih asi zo. Tlawngah zir lo khalin cabu thatha, cahram thatha, calai innpi ah siseh internet ah siseh siar cawk lo zir cawk loin fimthiamnak zir ding a um. Bulpak lam hmuhtu a phunphun hnen ihsi khalin mi tampi in fimnak an zir. Santhar computer lam hmaihruaitu Bill Gates le Steve Job (l) pawlin thiamnak maksak an hmuhsuakmi pawl an tlangzarh tikah college dikari hman neilo an si. Santharsan ah mi pakhatin kilkip in a thiam famkim an um lo vekin kilkip thansohnak lam pan dingin pawlkom, kumpi cozah le pawlkom khalin thiamnak cikim hlawkpi dingin mithiam tintian ruai tahratin tuantlang hruai tlang dan thiamthiam an thangso cak sinsin ding asi. Curuangah fimnak le thiamnak citintian neitu pawl senpi vangtlang society hrangah rualran, ruantlang, lungrual, kutkai in hruaitlang hna tuantlang asi tikah ziangvek miphun fate, pawlkom caklo, ramkulh fate bik khal tuanpi pawlkom dang thawn leitlun ramtha le mifim ram pawl santhar tlanzuam awknak ah a tlancak ve ding asi. Tahthimnakah, leitlun ram fatete pawl tla UNO ah an til tikah leitlun rampi pawl thawn cabuai pakhat ah thutha hawl tlangin le bungrua hlawm aw tawn in hmasawnnak lamzin pakhat parah an feh tlang asi. Curuangah, thiamnak, theihnak, hmuhnak, duhdan, pomdan, ruahdan bang aw lo pawl thiltha hlawm aw tlangin senpi vangtlang thatnak tumtahmi hmuisel pakhat lam pan in thazang pe aw tawn le tuantlangdan, rualran zetin canpual tha sangka ong in zir vivo le tuantlang hruaitlang thiam a thupi sinsin.\nKan duh khal le duhlo khal le, leilungpi parah caankhatte sungah a nungtlangmi mi zapi ten pehtlaih awknak kan nei theh. Curuangah thiltha siseh thilthalo siseh mi pakhatih a tuahmi le hmuhtawnmi cu midang thawn pehtlaih loin a falin ummi a um lo. Curuangah a burin siseh bulpak in siseh ziangkimah a pehtlaihmi zapi te thawn thathnemnak tam sinsin suahpi thei dingin hnatuan tlang thiam a thupi ngaingai asi.\nDinhmunah siloin hnatuan ah upatnak\nKhuahlan pawlkom le mibur khawmnak kipah, cozah siseh cozah asilomi pawlkom ah siseh, hnatuan sang, lubik kaitu hi upatnak sangbik ah ruat in thuneihnak sangbik le midang uk theinak thuneihnak tiang rak pek asi theu. Santhar mibur pawlkom sihcih awknak ah tuansuahmi parah hngat aw in upatnak le hnatuan canpual sangka on thiam vivo a thupi sinsin. Sinak duh ruangah upat awknak, lamtang tuah awknak, duhsakbik le namthlakbik neihnak pawl hi a biktakin miphun tenau, pawlkom tenau pawl hrang ahcun dungtawlh tertu siatnak asi. Senpi vangtlang thatnak, sersiamtu Pathian ih tumtah le duhmi, amai thu vekin society miburpi ruantlang ten remdaihnak in fehtlang tuantlang thei dingin huat awknak, thleidan awknak, thuphan le dik lo nak pawl, a caklo namtlaknak, nekcep awknak pawl cu dungtun tahratin thiltha tuah tlang, hnatha tuansuak theitu pawl hrangah rualran zet canpual sangka on sakin dingnak le felnak in santhar pawlkom mibur cangvaihnak lamzin a hruai a tul.\nHruaitu le hnatuantu pawl tuantlang hruaitlang nak hrangah a hnuailam pawl hi an thu in an tul zet.\n1. Kaihhuai awknak cu a thangso reromi asi\nPawlkom, mibur, cozah siseh cozah silo mi siseh, pawlkom cu a thangso reromi, a thleng aw rero mi asi a tul. Hruaitu dinhmun siseh kaihhruai awkdan siseh santiluang thawn kaih aw in a thangso rero mi asi hrimhrim lawngah senpi vangtlang, hruaitu thiamnak citintian tuantlang hruai tlang a theih. Hruaitu pakhat a thih hlanlo dinhmun hnget ah tohkham retsak asinak hmun poh ah thansohnak daltu ah an cang ih diklo mawilo zetin canpual, tuanvo, thuneihnak hman asi theu. Kaihhruai awkdan, pawlkom ruangzing, hruaitu, le laireldan pawl khal santiluang ih zir in a thleng aw rero mi pawlkom sung lawngah hruaitu thatha thiamnak fimnak citinkim tuantlang hruaitlang theih asi. Cutin san thuanthu in ziangvek thleng awknak a suahpi khal asile senpi vangtlang, ram le miphun, pawlkom hrang a thabik, a hlawkbik tuanrah suahpi theih asi ringring ding.\n2. Pawlkom cu a thleng aw reromi pawlkom\nSanthar pawlkom, mibur cangvaihnak ah a thleng aw dah lo cu a thi ding. Rangzetin a thleng aw rero mi santhar milai thuanthu in a thlenpi mi milai buainak, harsatnak, duhnak pawl khaikhawm in mibur ruantlang ten feh thei dingin siseh santhar in canpual thatha a thlenpi mi pawl senpi vangtlang hrang hlawknak thatnak suahpi thei dingin mibur pawlkom cu a thleng aw rero mi asi hrimhrim a tul. Santhar mino fimnak thiamnak pawl hrangah sangka onsak in santhar santiluang dawi in tlan rerotu si loin thleng awknak a tulmi ah thlengtu si thei dingin mibur pawlkom cu a thleng aw rero mi asi hrimhrim a tul asi. Thleng tulmipawl a tikcu ah thleng theitu pawlkom cu a cak vivo ding asi.\n3. A rualran mi tuanvo le thuneihnak zem awkdan\nCozah siseh cozah asilomi pawl mibur pawlkom ah siseh khuahlan pawlkom sungah tlunlam upa, hotu pawlin thuneihnak cu an kai bet ih an hnuailam hnatuantu pawl cu sal asilo hmanah siahhlawh vekin hnatuan fial an si tikah siseh pawlkom sung thuthluknak cu ruahnak famkim neilo, thuneihnak lawng duhtu pawlin an kutsungah an kaihbet tikah siseh senpi vangtlang le pawlkom mibur in an hlawkpi ding zat hlawkpi loin an sun phah ringring asi. Santhar san ahcun mi zokhalin anmai hnatuan, tuanvo tuansuak thei dingin a tulmi thuneihnak tuansuak thei dingin thuneihnak le bungrua pawl pek an si hrimhrim a tul. Santhar mibur pawlkom sungah ukbet awknak um nawn loin mi zocio khal in anmai duhhrilnakin anmai fimnak thiamnak hmangin anmai tuanvo tuansuak thei dingin zalen zetin a tulmi thuneihnak khal pek an si sawn. Fimnak thiamnak citinkip kawmkhawm in tuantlang hruaitlang thei dingin a zalenmi pawlkom, thuneihnak le tuanvo ruantlang ten zem awknak pawlkom asi hrimhrim a tul.\n4. Mi zokhal tuanvo le mawhphurh cekkim mi\nKhuahlan mibur pawlkom sugnah hotu lubik pawl cu an dik maw diklo maw, an fel maw, fel lo zohman ih thusut ngam an si lo. Anmah hnakin mifel, fimnak thiamnnak an um tik khalah sangka onsak an silo. Asinan santhar mibur cangvaihnak ahcun mi zokhal hotu lubik ihsin tuanvo neitu zapi ten an hnatuan, le tuanvo, senpi vangtlang thawn a pehtlaihmi an nun cu cekkim ringring an si. Cutin zokhal an nun thuhruk, thuneihnak thup, zohman ih tham ban lomi nun le dinhmun nei an um loih senpi vangtlang hmai ah zovek hotu pawl khal thusut theih, an tuanmi , tuanvo, le nuntudan khal cekkim theh mi an si ringring atul.\n5. Tuantlangdan ruangzingtu mibur\nMibur zapiten thiamnak fimnak le ti thei mi a bang aw dah lo. Curuangah kaihruai awknak lam thiambik nei pawl, fimnak nei pawl cu pawlkom mibur ruantlang ten tuantlang hruaitlang nak tuahtha dingin thuruattu, laireltu mibur, pawlkom ruangzingtu mibur, a hran in hrilbikmi an um hrimhrim a tul. Cuticun pawlkomn ruangzingmi thleng tulmi siseh tumtah mi tuansuaknak hrangah tuansuakdan le laireldan ah siseh thleng tulmi milai, hotu, hnatuantu, le dan le dun, pehtlaihmi le bugnrua siseh a tikcu te ah thleng in remrel thiamtu mibur hran neih hrimhrim a thupi zet. Hotu tuanvo neitu pawlin anmai duhzawng, anmai dinhmun humhim nak ding hrangah pawlkom ruang an zing tikah thuthabik hawlsuak hnakin khamtu ah a cang ringring theu asi. Santhar fimnak hmang thiam, cohlang thiam in pawlkom ruangzing lam thiamsangfirlawr pawl rawn in pawlkom ruangzing tuahthatu mibur neih ringring a thupi fawn.\n6. Hruaitu lakah thiamnak citintian kawmkhawmmi\nKhuahlan pawlkom mibur pawl lakah hotu lubik cu pathian fate vek an rak si theu. Thuneihnak sangbik pek an si ih an thu el ngamtu le an hnatuan thusut ngamtu khal an um lo, suttheih khal an si lo. Sihman sehla, santhar san ah mi zokhalin rualran zetin fimnak thiamnak zir le hawl asi zo vekin leitlun fimthiamnak a karhzai vivo tikah milai zo khalin fimnak citinkim thiam an um lo. Society pakaht ah thathnemnak nei lo, man nei lo milai khal an um lo. Curuangah fimnak thiamnak cikim tuantlang hruaitlang thei dingin hlawhtlinnak ding hrangah fimnak thiamnak cikim neitu hruaitu le hnatuantu mi tampi hrang sangka kauzet rualran zetin a ong aw mi pawlkom asi hrimhrim a thupi fawn.\n7. Milai bang awklonak lakah tumtahmi tuansuak dingin hmuisel thiam\nMilai bang awk lonak ruangah hnatuan tlang thei lo vekin an ruah theu mi hi a dik lo. Lungput diklo ruangah asisawn. Bang awk lo nak, miphun sinak, thiamdan, fimnak thiamnak, duhdan, hmuhdan, ruahnak bang aw lo pawl hnatuan tlang thei dan a um. Mi pakhat cio bang awk lo nak cu dunglamah tanta in zapi ten duhtlangmi, tul tlangmi le a bang aw mi tumtahnak funkhawm aw mi hrangah hnatuan tlangdan lamzin a um. Thiamnak, hmuhnak cikhat lawng hmang thiamtu pawlkom hnakin fimnak thiamnak cikim kawm khawm in hruaitlang tuantlang pawlkom cu a thangso cak sawn deldel ding asi.\n8. Pawlkom hmin, bungrua, le ziangkim cu senpi ta asi\nKhuahlan san vekin pawlkom lubik, mibur hotu pawl ih kuthnuai ah sal le siahlawh vekin hnatuan san asi nawn lo. Senpi vangtlang, mibur sungtel, hnatuantu le hruaitu zapi te in anmai ta, anmai tha an timi, an mai ruahnakin anmai duhmi an tuan asi ti ah an ruat thei dingin pawlkom tumtah le ruangzing, hnatuan laireldan pawl khal senpi telkimnak pawlkom asi thei ding a thupi. Cutikah mi zokhalin an thazang, an fimthiamnak le neihmi sup aw le midang hmaisawng awknak, phuhrun awknak um loten a rualten zalen zetin hna an tuan tlang cio tikah a tam bik hlawknak a suahter sawn asi.\n9. Lungkim tlangmi mibur cangvaihdan kenkawh\nDuhdan, hmuhdan, pomdan, fimnak thiamnak le sinak bang aw lo ruantlang ten hnatuan tlang hruai tlang asi tikah zapi lungkim tlangmi lairel tuanrel dan neih hrimhrim a tul ih neihmi dan le dun kenkawh hrimhrim khal a thupi fawn. Pawlkom cangvaihnakah, ziangkim thuthluknak cu lailan zetin a thup zianghman um loin a thabik hawltlang lungkim tlangmi asi hrimhrim a thupi.\n10. Tikcu bikhiah nei in thleng tulmi thlengnak\nDamsung hotu tuan, damsung thleng dah lo mi pawlkom dan le dun tivek umnak hmunah fimnak le thiamnak cikim nei hruaitu pawl hnatuan tlang a theih lo. Tuanvo neitu siseh laireldan siseh thleng a tul tikah a tulvek in a tikcu te ah thleng tulmi thleng dingin timtuah cia ringring mi pawlkom asi a thupi. Ziangkim hi a thleng awk rero vekin milai nun thuthlung thleng theih lomi nun thu hrampi siar lo, pawlkom laireldan, hnatuandan, kaihhruai awk dan pawl cu catbang loin thleng tulmi thleng ringring mi pawlkom asi a tul.\n11. Pawhtlang zet thu hla theihter awknak\nPawlkom mibur lakah thuthup, thuruk a um tikah diklonak a karhzai theu. Curuangah pawlkom tumtah, tuanreldan, dindan ruangzing, le hmuisel pawl ziangkim hi hnatuantu le hruaitu zapi ten lailan zetin fiang zetin a tikcu ah thu hla a theihtu ding pawlin an theih ih thuthluknak ah a teltu ding pawlin an ruahnak ciamciam ten burkhawm thei dingin canpualtha an co cio ding a thupi. Thuhla lailan zet le fiangfai zetin theihter awknak hmunah hmuhsual awknak siseh a tul lo piin liamkuan siseh hlawkpi ding sunphahnak um loin senpi vangtlang thatnak a tambik a suahpi theu sawn asi.\n12. Thuthluknakah rualran le zalen zetin ruahnak suahpi burkhawm theinak\nMartin Luther in dothlengnak a rak thawk hlan sung cu Bible hi zumtu mi menmen kut sungah retsian a rak si lo. Pawlkom mibur umkhawmnak ah siseh cozah le cozah asilomi pawlkom ah siseh hotu pawlin tefa fangnau, mipi pawl ruahnak an rak ngai pawimawh loih ziangah an rak siar lo lawng si loin namthlak an rak si ringring. Pawlkom mibur lakah zalennak a um lo. Santhar sanah zovek milai khal sisehla nauta bik ihsin lubik tiang ruahnak tha timi siseh thusut duhmi siseh thu hla burkhawm thei dingin ziangtik lai khalah sangka a ong ringringmi a zalenmi pawlkom asi hrimhrim a thupi. Thuthluknak tuah tikah a thu thawn a pehtlaih mi mi zapi hnenah a tikcu teah thu hla theihter in an ruahdan hmuhdan duhdan cu thuthluknak hrangah burkhawm thei dingin mi zocio hrang khalah sangka onsak an si ringring ding mi a thupi.\n13. Felfai zetin dan le dun thawn a fehmi pawlkom\nMilai cu thu in kaihruai awk asi. Curuangah mibur umkhawmnak kipah thu, senpi vangtlang pehtlaih awkdan thu, dan le dun a um ringring a tul. Cui lungkim tlangmi cu lungkim tlangtu pawl hrangah hman dingmi thlun dingmi dan le dun asi ih hotu le tuanvo neitu zapi ten lungkim tlangmi dan le dun, kaihhruai awkdan, laireldan vek cekci in kenkawh le lairel hnatuan ding asi. Cutin sim tikah thleng theih lomi tinak asi loih thleng a tul tikah a thlengtu ding pawl cu dan le dun a tuahtu, a neitu le a pehpar mi milai pawl an si ringring dingmi asi sawn. Pawlkom, mibur kaihhruai awkdan, laireldan cu hotu le hruaitu mimalte pawl duhnak tlamtling tertu hmanrua, an dinhmun humhim awknak funghreu vekin hmanmi si loin senpi vang, pawlkom sungtel le mipi pawl duhnak, tumtah tlamtling ter dingin hnatuan dan, zapi ten hngat awknak thutlangpi, thurampi asi sawn dingmi asi.\nSanthar pawlkom sungah santhar hruaitu pawl cu miphun dangdang, fimnak thiamnak dangdang ihsin tumtahmi pakhat tuansuak dingin laireldan, pawlkom ruangzing lungkim tlangmi sungah mai tabul vekin hnatuan tlang hruaitlang dingmi an si. Santhar milai thuanthu santiluang in hruaitu pawl tuantlang hruaitlang sanah a thlenpi zo.\nRawnmi cabu pawl:\n· 62 Michael M. Beyerlein, Sue Freedman, Craig McGee, and Linda Moran\nExhibit 1. The Ten Principles for Building Collaborative Organizations\n· JOURNAL OF ORGANIZATIONAL EXCELLENCE / Spring 2003\n· The Collaborative Organization By Rachel Conerly BY Tim Kelley & John Mitchell


Premier League & Laliga Aiin Serie A, A Harsa Sawn – C.Ronaldo – Times Of Chinland\nPremier League & Laliga Aiin Serie A, A Harsa Sawn – C.Ronaldo\nMarch 15, 2019 Times Of Chinland Sport 0\nPremier league le Laliga ih rak lek rero zo Juventus hmaitlan C.Ronaldo cun Premier league le Laliga aiin Serie A, ih lek harsa a tisawn thu a rel.\nC.Ronaldo hi Premier league club Man United ihsin lar ciamco thok a si ih Man United thawn Champions league 1 ,Premier League 3,FA Cup 1 ,League cup 2,Community Shield Cup le FIFA Club World Cup 1 pawl a rak cawi zo.Kum 5 sung Man United hrang a lek hnu ah Spain Laliga club Real Madrid ah a thawn ih 2009 ihsin 2018 tiang a lek.Real Madrid ah Champions league 4,Laliga 2,Copa del rey 2,Spain super cup 2,UEFA super 2 le FIFA club World cup 3 pawl a cawi thei.Kum 9 sung rori Real Madrid hrang a lek rero hnu ah 2018 June thla ah Italy club Juventus ah a thawn ih Juventus hrang a lek rero lai.\nC.Ronaldo cun ,”Keimai bulpak nun ahcun buainak zianghman ka nei lo ih nuam ka tizet.Ka ruahdan ahcun Italy ahhin tuahthat awk rero phah ka tul in ka thei ih league harsa zet a si.Ahleice in hmaitlan pawl hrangah tla cun league harsa ngaingai a si.Serie A hi hivek in a tha ding tiin ka ruat ban lo lawlaw.Bulpak nun ahcun nuam ka tizet ih ka hlimzet tlunah ka sungte pawl khal nuam an ti theh.\n“Portugal le Spain khal ka ngai lo zet.Rualpi thatha,club thatha le in duhdawt zettu tamzet tlansan in hmundang ah ka feh nan,ngainak ka nei lo ih hitawk khalah keimah duhtawk zettu le ngaihsak zettu tampi an um ve.\n“Serie A hi Laliga aiin a harsa tiin ka ruat,Ziangahtile Laliga ahcun sit goal kan tum cio ih puai a ong zet.Serie A ahcun a si ve lo,thazet ih khawl an kilhim hnu ah sit goal an tumsawn.England khalah kum 5 sung ka rak lek zo nan ,Sirie A tlukih sit goal harnak league ka tong hrih lo a si,” a ti.\nC.Ronaldo hi a club thar Juventus hrangah puai 36 a lek zo ih goal 24 a thun thei zo.Serie A vial ah puai 26 a lek zo ih goal 19 a thun zo a si.\nC.Ronaldo A Thazet Ko Nan,Messi A Cungcuang Hleice -Capello\nJuventus Ih Mithar Lei Dingmi Hmin Cazin Ah Mbappe


Kan Pahnih (III) - Chinland Today Media\nNovember 18, 2012 6:45 am·0 comments\nZingpit Ngunte a thawh veten a phone sms thleng cu a von zoh. “Tui zarhpi cu ka suahcam a si kha. Na ra tengteng pei. Na rat lo cun ka thinheng ding simai! ‘Botanic Garden’ ah kan tuah ding.” tiih nganmi ‘Tete’ hnen in a si. Ngunte cu khua a ruat. Kan dung thla an umtudaan pawl a von mitthlam ciamco sal. Van Mang thawn an pehtlaihawk thei hlan a si ih a rualpipawl sawmnak vekin ‘East Cost Park’ ah an rak feh. Tipi kap vunneel lakah an lekih an nuam aw zet. Tipi khatlam ral khal zoh a mawi ngaingai. Mi tampi (Anmah Singaporean pawl hrimhrim tla cu) Picnic an feh ringringnak hmun a si. Ei ding a phunphun an kengih leilung parih phah ding pher khal an keng. In ding an kenmi lakah Beer khal cu langhngan zetin a rak tel. Rualpi a buurpi ih feh ti cu an ti ruri in an hlunghlai nasa. Tuih ttum lengsuah cun kan Falam khawmnak ih khawm tengteng a duh fawn. A rualnu birthday a feh lo cun hua aw ding maimai an si. Kan dung thla a suah ah le a khawm fawn lo. Singapore um ve siih hmun nuam le hmun mawi hmuh le thlen ve a duh fawn. Ziangtin caan ka hmang ding ti thei loin a thawpi a thaw rero.\nZarhte zaan a hong kim tiang Ngunte cu zarhpi sun a caan hmandaan ding a ruatcat thei hrihlo. Kawlpa Minmin in le tuletu “See you tmr” a ron ti leuhleuh. Thinlung buai takih a um laifang ah a phone cu a rong tle depdo. A von zoh ih Van Mang a rak si. Zamrangten phone a von la ih, “Hello……” tiin thil pakhat ruangih thinbang nawn ti theihtheih zetin a hon sang. Van Mang cun, “Ngunte, na dam lo maw? Na aw cu a va ciang lo ve! Na ziang saw na?” tiin seherh zet le thinphang zetin a hon sun. Ngunte cun tawi vutvo’n, “Ka lung a hnok!” a rak ti. “Ziangah maw?” “Thaisun hi ka rualnu ih suahcam lomhnak ah ka feh ding maw feh lo ding ti ka ṭhencat thei lo” “Zo na rualnu?” “Kawlram Agent inn ih ka umpi mi ‘Tete’ tiin kan ko. Thlali sung rori kan um tlang. Kan neel aw tukmi si.” “Biakinn ah maw a tuah ding?” “Si lamlam hlah! Botanic Garden ah. Veikhat hman ka thleng dah loih thlen ve rengreng ka duh fawn” “Tuiṭum ka suah cun kan laimi khawmnak ah ka khawm ding na ti si lo maw?” “Aw ee. Curuangah panteh ka buai” “Ngunte, thu ṭhaten ka lo sim ding” Van Mang cun aw neem takin a von ti. Ngunte khalin thungaithlak in, “Aw. In sim aw” a rak ti ve. “Ngunte, minung pakhat cio in duhhrilnak timi kan nei cio. Nang khal nangmah ah duhhrilnak a um ve. Na duhhrilnak vekih na tuahmi kip hi ka lo mawhthluk dahlo ding. Na lamah ka ṭang ringring ding. Ziangahtile, na dinhmun ka lo theihpi tuk! Asinan na sirawk dingmi lamzin cu hrilsual pang hram hlah maw. Na kiang nai ah ka um fawn loih na rualpi kommi hi ziangvek minung an si tikhal ka thei fawn lo. Asinan Keimai’ Ngunte cun mi zuva rualpi cu ziangtik hmanah a kom lo ding ti cu ka theifiang.” tiin Van Mang cun a hon ṭong. Ngunte cu Van Mang ih ṭongmi ruangah a taksa, a thihri pawl an sa thluh thei. Van Mang ih theihthiam lo ding fangin dimten a thawpi a thaw rero. Van Mang cu a ṭong a peh salih, “Cun, Ngunte, na rualpi kommi ruangah mi in an lo zohniam thei vekin na rualpi kommi ruangah miin an lo zohsang thei ti kha hngilh hlah. Thaisun na caan hmandaan ding von ruat ta aw. Neta ah kan be aw leh ding. Mang ṭha” tiin phone a thlak cih. Ngunte cu theihlo karah a biang parah dai riahro ten mitthli a rong luang. A phone cu a ṭaang sungah a hon pom ih, “U Mangte, in ngaidam hram aw. In ngaidam hram aw!” tiih a kaa ih a ṭong rualrual in a mitthli cu van rialruah bang an rong suur thlurthlo.\nVan Mang cu itthat thei loin a sir le sir a her rero. A zathal in a it thuul. A cal a hon dom ih khua a ruat. “Ngunte ih rualpi kommi pawl hi zovek ha an si ke? Beer in hmang kawl tlangval thawn duhtawk ih um an si pang pei maw? Asilole amah Ngunte teh kawl tlangval……. A si theilo! A cang thei lo!” tiin a kaa in a hon ṭongsuak. A hong tho ih tidai a hong in. It sal dingin ihnak a von pan sal zawnah “Kiring….kiring….ring…ring…” a phone a rong ring ciamco. A von zoh cu Siangte a rak si. “Aw…. Siangte” “Hello…. Himi phone neitu hi na theihmi a si maw?” Van Mang cu a theihmi aw ruangah a mit kau puppiin a thin phu dupdo phahin, “Aw. Zo na si? Ziangah himi phone na hmang thei?” “Aw….. Dawr kan khar thlang ding kan tiih amah lawng a taangih himi phone in ko sak uh a ti” “Khuitawk si a tu nan umnak dawr?” “…” “Awkhe. Ka ra ding. Ziangtin hman rak tuah hlah uh maw!” Van Mang cu a ngelih nazi a von zoh. 12:45am a si zo. Taxi a sangih zamrangten a va tlan. Sungai Besi Champion Club thlang, zohman in zuu dawr khalah an ruat lonak hmun. Kawl rawl dawr a si. Dawr sung a vong lut cuh! Van Mang cu a hmuhmi thil hi a zum in a zum thei lo! Beer duur sarih cem riahriah in rawl einak kinlan parah darhaw zelzelin a kut zam denden ih a rak bawkkhup mi Siangte cu a von hmu. A awloksong in dawr kiltu pawl a von zoh. Dawr kiltu pa cun a liang khatlam le khatlam in a lu dai ziktiang a hon khaiso ih a kut zaphak a pharh. A hmur a hon ti peng hrih. A dang pakhat khalin cuti thotho in a rak tuah ve. Netabik ah nauhak pate tiih kawh theih Kyaw Lyin timi kum 18 kim ṭawkṭawk fang a ra ih, “U pa, himi Siangte thawn Monywa ah kan rak thei aw dah. Rinlopin tuisun ah kan tongaw ih…….. Iih,,, thinharnak pakhat khat cu a nei tengteng ding. Amah tlukih thinlung pacang nunau hi ka hmu dahlo ka rak timi asinan tuisun ih a umdaan cu thinnau tuk a bang! Keimah ka lo thlah ding ka tinan na phone number rori in ko ter ih cunah si.” tiin ṭhaten a hon sim.\nVan Mang cun Siangte cu a zaang parah a pawkih cutin a hei fehpi. A umnak inn an thlen in Van Mang cun nuam teten a von itter. Cuzawng ah a bawngbi zaal ih a pai mi a cell phone cu ihphah parah a rak tla. Puan a von sinter ih ṭhaten a hmai a von zoh. Siangte ih mit kil ihsin mitthli a rong luang a von hmuh cun Van Mang cun thin nuam lo takin a von zoh. Mitu nai ih Kyaw Lin sim mi “Amah tlukih thinlung pacang nunau ka hmu dahlo ka timi asinan tuisun cu thinnau tak a bang” timi awfang pawl cu a hna thlam ah an rong thang. KLCC tisuar kiangih a rak ttong dahmi, “Tlung dingin ka nu le khalin in lungkim pi thluh. Asinan ziangruangah ha tlung loih hitawk ih hnaṭuan ka hawlnak san na thei maw?” “Thei lo. Ziangah maw?” “Hitawk Malaysia ah ka thinlung ih duh a zulh dingmi ka tonngah ruangah. Kan theih awknak a rei hrih lo nan….” ti pawl a von mangsuak sal. Van Mang cun Siangte ih puan sinmi cu a von remsak hnu ah a hong dingih leng suak dingin a dunglet a hon herih a ke a hon khai zawngah a ding cutci sal. A Nazi khihnak ngel zawnin Siangteih kut cun a hon kai. Van Mang cu a dinnak ah a ding ringring ih Siangte cun, “U Mangte, nangmah hi ka kiangnai ih na um cun leitlun nun timi hi kahrangah san a nei ding nan…..” a hon ti. Van Mang cu Siangte lam khal her cuang loin a ngel kai hngettu Siangte ih kut cu nuamten a von phelhsak hnu ah, “Khati vekin kanmah laimi zohman um lonak hmun ah Beer va in nawn hlah. Zuu dawr le a si fawn lo.” tiin aw rum nawn in a hon ti. “U Mangte, khami Beerduur na hmuhmi pawl kha keimai’ in mi an si lo. Ziang tlukin ka parah thinlung na nei ti ka theih duh ruangah anmah an in mi beer duur lawng kha ka retter mi an si. Ka in mi an si lo. Na duh le i ra hnim aw!” tiin Siangte cu a hong tho ih Van Mang cu a va naih. Van Vang cu thinheng nawn in a kut a tumih mitmeng cang tak thawn Siangte zoh dingin a dunglet a von her cuh! A ruah ban loin Siangte cu a dingah a rak ding ziarziar. Tha la nawnih taksa rak her a si thawn Siangte ih lu le a liang a khawngaw dukdi. A lungphuhri cawl thluh vekin a thei aw. Siangte khal a mit a sing murmoih a lungphuhri a rak cawl ve. Zuu rim nam a thei lo ngai tikah a khawruah a har. Culeveten a thinheng a hong sisang ciamcoih, “I hniksak hlah aw. Nangih hniksak ding ka si lo. Hniksak khal ka duh lo! Na lamzin ah feh awla ka lamzin ah ka feh ve ding. Ka feh ding. Sangka rak hren aw maw” a ti hnu ah Van Mang cu ke kar rang tauhtoin lenglam ah a suak. Siangte cu netabik Van Mang ih ṭongmi “Ka feh ding. Sangka rak hren aw maw” timi ṭongfang a von ruat. Ngaihsaknak ṭongfang a si. I ngaihsak cun ruahsannak a um hrih lai ti ruatin amahte a hni hmukhmo.\nZarhpi zing Nazi 9am cun Ngunte cu kan dung thla an suah ih a rualpipawl ih hrilsakmi hnipuan, kersuur a von hruk. make-up pawl cu a von thuh ve. A umnak inn ihsin a suah zawngah sms a kuat ta. “U Mangte, na thinphang hlah. Tuisun cu biakinn ka thleng taktak ding. Nang tla khawm nuam maw. Tu inn in ka suak. Sun ṭha”. Hni siamsiam in Ngunte cu a von feh. Orchard MRT a thlen in a ṭum ih Bus interchange lam a hei pan. A rualpi Cerkuk le nuambeuh le pawlin an za an rak zap. Hot taktak hlir in an cei aw ṭhepṭhep. An kedam bunmi khalle khapkhat can ih sang a si fawn. Ngunte cu a um khal a rem thei thlurthlo lo. A rualpi pawl cun, “Na hruk pek a si ruangah hokhaw. Hitivek veihnih thum na hruk cun na zongsang dingih kedam niamte bun na rem nawn lo ding” an rak ti. A kerte hrukmi khal an rem sak phah vivo. Botanic Garden cu an von thleng taktak. A zing tuk lai zianghman tuah ding a um hrihlo ruangah pangpar lakah an tawivak rero. Ngunte cun Min Min hnen ah cun, “1:00pm rori in biakinn ka feh ding kha aw” tiin a hna phuur ah a hei sim. Min Min khal cu a lu a rak sut hnguthngo ve.\nSiangte cu a kiangih thil awn a theihmi cu mak tituk in a hawl ciamco. A kiang a dap vivoih a ton ngahmi cu cell phone a si. ṭhaten a von zoh ih Van Mang ih phone a si ti a von fiang. Message a thleng a hmu nan siar tum cuang loin TV parah a hei ret. Ti kholhnak lam panin a von feh. Ti a kholh phahin mitu nai a thih hmuhmi cu a von mitthlam sal. Ti a kholh ṭheh veten TV parih phone cu a lak lohli ih a von zohhliah. New message from ‘My life’ ti a von hmu. Siangte cu a thihri pawl an hong sa luailo. Ca cu a von siar. “U Mangte, na thin phang hlah tuisun cu biakinn ka thleng taktak ding. Nang tla khawm nuam aw. Tu inn in ka suak. Sun ṭha”. A phone number a hon zoh. Singapore in a si ti a hon fiang. Cucun a mitthlam ah cun Parte le Thangte kut an sih hlan deuhte ih a hmaisabik Van Mang thawn an tonawk sun ih thilcang pawl a von mangsuak. Parte ih, “U Thang, na paseu ih fanu kha Singapore ah a um silo maw? A phone number in pe hen” “Anih cu inn phone lawng si a hman” tiih an biakawk lai ih “Singapore ee?! Khui maw a phone number?” Van Mang ih mithmai umdaan pawl a von ruat sal. Cuveten Siangte cu a mai’ phone ah cuih phone number cu a ngan khum. Cule, “Enjoy your day!” tiin Ngunte hnenah ca a hon let. Cu hnu ah Ngunte ih ca kuatmi le a lehsalmi cu a delete thluh sal.\nNgunte cu a phone cakuat a rong thleng a von zoh ih a hna ngam tukah a hni hmurhmo. 12:45pm lawngah Birthday cake an at ih sun caw an von ei thlang. Midang cu Beer an in huahho mai. Asinan Ngunte le Nuambeuh cu Coke an in. 1pm a kim cun Ngunte cun, “Ruallepawl, ka lo hmaisong zet nan ziangkhal lole ka lo fehsan ke aw. Rong sun ṭha auh la.” a ti hnu ah a dingih feh tim a tuah. Nuambeuh khal a ding ve ih, “Ngunte, kei tla ka khawm duh ve” tiin a dungin a rak dawi. Bus thawn an feh thiam lo ruangah Taxi an von sang. Biakinn hmai an vong thlen in Min Min cun Taxi fee $12 cu a pek. Ngunte cun, “Nuambeuh minung pathum kan si ih $4 ciar kan ciah khah” a von ti. Nuambeuh cun mak ti nawn in Ngunte cu a hon zoh. Ngunte cun, “Ziangah? $4 na nei lo maw?” “Ngunte, hivek tiangtiang cu anmah an cemdaan sisi” “Kawl pawl lakah daan le dun ti a um lo. Hitin kan biakinn an rak thleng duh hman lungawi lam sisi” “A sung a lut cuang lo ding pi. Biakinn sung a luh man in aan a cing cuang lo ding fawn” “A sikhalle kan pe thotho ding” “Aw. Si ko” tiin paisa cu Min Min ih kut ah an pek sal. Asinan Min Min cun, “Nan lamzin man lo tumsak theitu ka si hi sunglawi ka ti tuk! In pe hrimhrim hlah uh. Ziang tluk in pek khalle ka la cuang lo ding” a rak ti. Ngunte cun duh cuang lo’n, “Ka feh tlunnak man hrangah thlahlawh ka nei ko. Thildang laksawng pekawk tivek cu thuhran a si. La aw” tiin a kerte zaal ah paisa cu a hei than zik ih Min Min le a rak kiang man. Cutin an heerhawt awk rero lai ah kawlram ihsin Evangelist ra tlawngtu Evan. Joel le FCFS hruaitu hrekkhat pawl cu an rong thleng. Nuambeuh cun, “Ngunte, khih!” ti phahin a mit le a kha in a hon piah. Ngunte khal ningzak nawn in Biakinn sung cu a vong lut.\nKhawmnak cu Ngunte hrangah cun nuam a ti tuk. Kanmai’ ṭong fulfo roriih hlasak hi a di a riam tuk. Caan an von hmangliam vivoih thuthangṭha simnak caan a si thlang. Evan. Joel cu a hong dingih Bible a hon siar. “Zohṭhimtlak/ Cawntlak nun neitu” timi thupi hmangin a hon sermon thlang. Caan tawkfang nawn a sermon hnu ah hitin a ron ti. “Singapore ih Chinmi pawl, zohṭhimtlak nun neitu si zuam uh! Ka rualpi pawl Beer an in caan ah kei cu pepsi si ka in ti maimai kha Zohṭhimtlak a si lo! Na rualpipawl Beer an duh ih nang na duhlo maimai a si. An Beer innak kiangah to tahratin pepsi na rak in thei ve cu anmah thawn thildang ah nan duhmi a bangaw in nan lung a rual thotho a si kha! Na rualpi pawl hnenih zohṭhimtlak le cawntlak na si ding cun an thil tuahmi kiang ihsin na tlan hrimhrim a ṭul. Paul in Timote hnenih ca a kuat ah khan, “Zumtu dang pawlih Zohṭhimtlak si dingin nung aw” a ti a si kha”. Ngunte cu a hong thir dukdi! Khawm an von bang cuh hmai zum nawn in a von suak.\nVan Mang cu khuitawk fangah a phone a thlau ti ruah ngaihnak a thei lo. Siangte ih phone number le a by-heart fawn lo. A khawruah a har. Phone um lo cun a va a vai. Ngunte hi ziangtin caan a hmang pei ti theih a duh tuk fawn. Zaan khawm dingin a tumih khawm feh phahin Siangte hnen feh phah a tum. Siangteih umnak inn a thleng nan zohman an rak um lo. Cutin ziang tuah ngaihnak thei loin Biakinn cu a hon pan. Siangte cu Singapore ih a rualnu Nuambeuh hnenah phone a ko ih Van Mang phone sungih a hmuhmi phone number kha na theihmi a si le silo ti thua hon sut. Nuambeuh phone number cu a von zoh ih a theihmi a si daan le cun a sunih an umtlangdaan pawl a zaten a rak sim thluh. Cuveten Siangte cu lungkim tukin, “Hahahaaaa!!!!! A ṭha! Sun ih nan zuk hmuahhmuah i ron kuat aw. Email in i kuat hlah. Phone sms in i kuat aw. Veikhat kuat ah pung sarih kuat a theih kha” tiin a hon fial. Nuambeuh khalin lungkim in a lu a rak sut ve.\nNgunte cu zaan it dingin ihnak lam a von pan. Sunih thuthangṭha a ngaimi pawl a von ruat sal. Culai fangah a phone a rong tle depdo lala. Vangmang hnen in sms a rong thleng. “Kan Pahnih hi Pathian samhrisih kan si lo hrimhrim ding a bang. Asilole, nangmah ih remruahlo maw a si sawn ding????? Tuisun na umdaan zaten ka thei ṭheh. Ka lo zumih ka lo rinsan tukmi na sinan……….” Ngunte cu cakuat a siar thluh cun a lungphang in ziang ka tuah ding ti a thei lo. A phone cu a kai ṭeuṭeu ih “U Mangte, ziangmi si na sim duh? I zum ih i rinsan asile cu a cemtiang i rinsan lo ding maw? Kan pahnih lawng rori kumkhua in na rak ti kha……” tiin ca a von let sal. A hngak rero nan ca a ra thlengsal nawn lo. Phone a von ko nan kawh a rak theih lo. Sms a kuat sal lala. “U Mangte, na ti duhsan ka theithiam lo. Zangfahten na phone rak kai aw. Ka lo ko ding. Maw. Na phone kawh theih in rak ret aw”. Ca a kuat thluh in phone a von ko sal. A rak lut purpi ih a hna ngam deuh. Khatlam ihsin phone cu a kai nan sawnnak awkam a um lo. A hmaisabik ih Van Mang ih a rak hrem lai a von mitthlam sal ih hitin a von ṭong. “U Mangte, in biak paihlo khalle ka ṭongmi cu in ngaisak hram aw. Tuisun ih ka umdaan zaten na theih thluh a si ah cun i fak tuk lam dingmi na si. Nangmai’ ziaza lo bangin ziang ai suakin saw khativek ca in kuat. Sun ih ka umtlandaan ah na rinhlelh dingmi pakhat hman a um lo pi. Thufiang thei loin kan pahnih kar lakih a rak thelh awtu an um asile cu na theihfiang duhmi in sut aw. Kan pahnih thinlung a theifiang ih a hmuaw fiangtu khal kanmah pahnih thotho kan si kha. Hmmm……. U Mangte, na thinheng a daih tikih thu i suh huam tiktik ah na theih duhmi a zaten ka lo simfiang ding. Tucu na ṭong paih si lo. Mang ṭha phot” Ngunte cu phone thla dingin a hna ih phone cu a kutin a hon tiniam zik zawngah aw ring takin, “Simfiang a ṭul lo! Tuih na um vek cekci in rak um mai aw” tiih nunau aw a hon thei. Ngunte cu ṭong dingdang thei lo le a theihmi aw cu zum thei loin a phone a zoh. “Hello!! Zo si?!” a ti rero nan khatlam in phone a thlak cih. Phone number a von zoh salih Van Mang phone rori a si fawn. A lu vawhpi tia in a thei aw. A aw theihmi, “Simfiang a ṭul lo! Tuih na um vek cekci in rak um mai aw!” tiih nunau aw cu a hnathlam ah lungawzir bang a thuahthuah in…………\nKan Pahnih (V)\nKan Pahnih (VI)\nKa Lo Hngak Ding (Part – 32)\nKa Lo Hngak Ding (Part – 2)


Tikcu Caan A Thok Hlanah - Chinland Today Media\nJune 21, 2012 11:48 pm·0 comments\nBible Siar Ding: Saam 90:1-17\nTlang pawl na tuah hlanah le, leilung pumpi na seemsuah hlan ihsin\nNang cu thawhnak le cemnak nei loin, a kumkhua in Pathian na si ringring.\n– Saam 90:2\nTikcu le caan pawl hi an liam rang nasa. Kan neihmi caan sungah kan control theimi zianghman a um lo. A caancaan ahcun caan ih sal vek kan si ti’n ka thinlung in ka feel ttheu. Asinan caan in Pathian cu a control thei lo. Kumkhua a nungmi Pathian – El Olam – cu tikcu caan a hramthok hlan ihsin a rak um cia zo. A Maksakzetmi “KEIMAH (I AM)” Pathian cu kumkhua in a um ringring a si.\nPathian cu tikcu caan ih lenglam ah a um, ziangahtile Amah ih sersiammi a si ruangah. Kannih in kan kum le caan cu van ih a her reromi Ni (Sun) zoh in kan tah ttheu. Asinan Pathian cu Ni le thlapi a sersiamtu a sinak le cumi heel in a her reromi leilung khal tlolak sungah a thlaitu a si. Sun, zaan, thla le kum pawl cu a sersiammi in tah an si.\nPathian cu kumkhua a hmunmi le tikcu caan um hlan ih um zo a si ruangah, kan rundamnak hrangih a khuakhannak cu Adam le Eve a hmaisabik Eden duum ih an sual ihsin thokmi a si lo. Pathian hrang ahcun khuakhan lairelnak neih hmaisa a ttul lo. Amai’ lungtho tein kan sual aiawhtu dingah A Fapa Jesuh a run thlah. Thuphuan 13:8 ah, “Cuticun leilungtlun mi hmuahhmuah in sahrang cu an bia ding; asinain leilung seem hlan ihsin nunnak cabu sungih hmin khum ciami pawl cun sahrang an bia lo ding; cuih nunnak cabu cu thah a simi Tuufa (the Lamb) ih taa a si,” ti’n a um.\nEden duum thuanthu cu kum zabu tamzet a liam zo, asinan Pathian cun kan ttulsammi cu a hngilh lo. A tikcu caan a kim a ti tikah Kumkhua Pathian – El Olam – cun a rundamnak a hngak rerotu leitlun ah a khuakhannak cu a phuanglang a si.\nEl Olam Pathian, nunnak sunloih thiamtu ka si theinak dingah tikcu caan na tuahmi hi hmang thiamtu si dingin in bawm hram aw.\nTuni ka tikcu caan ka hman thiamnak ihsin\nPathian ziangti’n upatnak kan pe ding?


Pitar Rukru Palik In An Kai - Chinland Today Media\nAugust 10, 2009 1:18 pm·0 comments\nIndonesia Palik Pawlin Misual Kap That Ah Zum\nAsia thlanglam ramih misual hnawksak leh mangmit tokbik pakhat Noordin Mohammed Top cu mizan sunah Indonesia Palik pawlin kan kapthat tiah an sim. Indonesia Cozah leh TV in an tarlang nakah Java tikulh laili ih Noordin Mohammed Top ih tanhmun sirnak Inn cu Indonesia Palik pawlin nazi 17 sung an kulhih cumi hnu ah an kap ciamco ih a mahkhal an kap that tiah an simih, Himi Inn sungih sin mithi ruang ziangmaw zat laksuah a siih, a si nan Noordin Mohammed Top ih ruang a tel leh tello cu fiangten an thei lo, tiah an tarlang.\nNoordin Mohammed Top hi Malaysia ram mi a siih, kum 2002 ih Bali tikulh ih Bomb tipuak tu leh sualnak dangdang tum pipi tuahtu ih ruahmi a si. Kan dungthla ih Jakarta khawpi ih Hotel pahnih ih Bomb puahih minung 9 an thih nak khalkha a mai ruahnam miih ruah a si. Noordin Mohammed Top ih umnak Inn hi palik pawlin sunvu in an kulh ih cumi hnu ah Palik pawlin Inn sungah luhkhum ih an kap ciamco ih Inn sungah Bomb puak leh meithal puakkhal a tamzetih cumi hnuin Palik pawlcu lengah anra suakih an lukhum phelh in an cibai aw rero tiah Palik thupuangtu Nanaan Soekarna cun a sim. Noordin Mohammed Top leh a ho minung ziangmaw zat cu himi in sungah an um tengteng ih a si nan Noordin Mohammed Top hi a thi tengteng tiih theih fiangnak cu an neilo nan a thi ih an zum thu Nanaan Soekarna cun a sim.\nUS ih Chicago ah Pitar pakhat Eila Orko kum 86 micun dawrih thilri a ruk ruangah palik pawlin an kai ih tuittum hi a thiruk ruangih an kaih a voi 61 nak a si. A thil rukmi hi thil tenau dollar 250 ti vek man hrawng an si theu ih a thil rukmi hi dawrih an zuar laimi hlir deuh an si hmun dangih ta cu a ru dahlo tiah Palik pwlcun an sim.\nPalik pawlcun hinu cu a damsung thilruk duhnak thinlung a nei ringring dingih an zum thu an simih, a thil ruk ruangih an kaih hmaisa biknak tum cu kum 1956 laiah khan a sizo, a thilruk mi thu ah Voi 13 cu thiamlo coter a siih kum 86 a kim hnu khalah thilruk hi a bansan thei hrih cuanglo.\nIraq Ah Bomb A Puak\nMizan zingah Iraq ram khawpi pakhat Mosul kiangih Shreikhan khua ih Shia Muslim pawlin an biaknak sakhua bawlpu pakhat Mohammed Al-Mehdi ih suahni campha lawmnak ih mipi punkhawm nak hmunah Bomb a puakih minung 30 an thiih midang 60 lenglo in hriamhma an tuar.\nHi Shreikhan khua ih bomb puakih tlunah an khawpi Bagdad ih Shia Muslim pawlih um khawmnak hmun cu bomb ih puah a siih minung 6 an thi. Iraq ram sungih Shia Muslim pawlhi an um khawmnak hmun ah Bomb ih puah an tong rinrting ih cu ruangah tuittum bomb puahtu khalhi Sunni Muslim pawl an si ding tiah zumnak an nei a si nan kut thin nak cu an neilo.\nUK Ralbawi Thar General Sir David Richards\nGeneral, Sir David Richards cu tuithla ni 28 ihsin UK ramih Ralbawibik a si thlangding. General, Sir David Richards hi kum 2006 May thla ihsin 2007 February thla tiangkha Afghanistan ramih ramdangdang ram 37 in ralkap an kuatmi NATO ralkap 35,000 rak uk zo tu a si.\nGeneral, Sir David Richards cun Afghanstan ramih NATO ralkap pawlih hnatuan nakcu kum 40 hrawng an tuanbet a ttul laiding tiah a simih, NATO ralkap pawlin Afghanistan ramah hin hnatuan ding neituklo hman haisehla ram mipi kilhim leh Cozah hngetkhoh din nak dingah an hnatuan mihi a thupi zet a si a ti. Afghanistan ram buainak ruangah hin NATO ralkap pawlhi Afghanistan ramah an thi tamzet zo ih ram hrekkhat pawlcun Afghanistan ram buainak cun zia umlam a pan vivo zo ruangah an ralkap pawl kawhkir sal an tum rero tiah an simih, a si nan General, Sir David Richards cun Afghanistan ih sin NATO ralkap kawhkir sal ding cu a tikcu a si hrihlo tiaha sim.\nTaliban Hotu Baitullah Mehsud Thih Nak Thu Fiang Thei Lo\nRelzo vekin kandung tlawngkai nithum ni ih Pakistan ram Waziristan Nargasi khua ih Taliban hotupa bik Baitullah Mehsud leh a nupi leh a mah kiltu minung 7 cu US Ralkap pawlin raldo nak Vanzam Pilot umlo Drone ih Missile in an kapthat tiah Pakistan Intelligence pawlih thu dawn micu Pakistan Interior Minister, Rehman Malik in a puangzo ih cun Waziristan ih Intelligence pawlkhalin Taliban hotu Baitullah Mehsud hi a thih veten tlawngkai nithum zan ah a thihnak hmun Nargasi khua ah an phuncih a si tiah an sim zo.\nAsi nan Baitullah Mehsud ih hnatuan pi Commander Hakimullah Mehsud cun Baitullah Mehsud hi a thilo tiah BBC a simsalih Baitullah Mehsud a thi tiih thuthang tlangzarh ciamco mihi thu zum tlaklo leh thuphan thu thehdarh menmi a si tiah a simsal. cu ruangah Taliban Tapung hotubik Baitullah Mehsud hi a thih leh thihlo fiangtei theih nak a umlo tiah ruah a si.\nTaliban pawlin tonkhawm awknak pawimawh Shura an timi an kokhawmih hruaitu thar minung 3 an ko tiah an simih cumi lakih pakhat Commander, Hakimullah Mehsud cun an hotupa bik Baitullah Mehsud cu a thilo a si tiah a puangsalih, US leh Pakistan Intelligence pawlih thu tlangzarh micu zum tlaklo phuahcawp mipi bum tumnak men a si tiah mizan sunah a sim.\nHimi laiah Pakistan ramih Swat hawrkuam ram tluanih um mipi pawlcun Taliban hotu Baitullah Mehsud a thi ti thu an theihcun an lung awiin an lam ciamco ih rawldawr leh hmunhim ah tongkhawmaw in Baitullah Mehsud ih thih hi anlawm a si, Taliban Tehreek-i-Taliban Pakistan (TTP) an timi pawlhin Swat phairuam tluanih mipi pawlhi an ti rethei zetih Swat hawrkuam ih mipi pawlhrangah cun mi hnawksak leh buaithlak zetmi minung an si, Baitullah Mehsud hi a thi taktak asi ah cun Swat phairuam ih um mipi pawlcun an umnak hmun le ram pawlcu thinlung nuam zetin an luah sal thei ding a si.\nTaliban Tapungt hotubik Baitullah Mehsud ih thih leh thih lo thu ah thu fiangfai theih nak a um hrihlo ti nak a si,a nupi leh a mah kiltu minung 7 cu US Ralkap palwih Drone vanzam Missile in a kapthatb ticu thu fiangih ruah a si.


Hallelujah! - Chinland Today Media\nDecember 20, 2008 2:44 am·0 comments\nSiar: Isaiah 9:1-7\nAsinan keimah i ttantu cu a nung ti ka thei. A netnak ah leilung parah a ding leh ding. – Job 19:25\nKumkhat sung Baibal: – Thuphuan 11-16 – Thufim 29:1-7\nHla phuah thiam George Frideric Handel cu 1741 kum ah leiba sam thei loin a umlai ah Dublin ih farah bawmtu pawl in Hla ngan ding hnattuan an pek. Cumi cu leiba kuan thei lo pawl thawngtlaknak hmun ihsin a lenglam ih miluat pawl hnenah Fund hawl theinak ding caan ttha a si. Curuangah cuih hnattuan cu a cohlang ih cawl baang loin a ttuan.\nNi 24 sungah Hallelujah Chorus a telmi hminthangzet Messiah Album sungih Hla pawl a ngan ttheh. Cumi caanlai ah innleng suak dah loin le a caancaan ah rawl hman ei loin hna a ttuan. A hla phuahmi a tthat zia a hmuh tikah Handel cu a ttap kha a hnen-um pa in a hmu. A hmuhtonmi pawl a ruah saal tikah Handel in, “Hih hla ka nganlai ah ka taksa ruangpi ah ka kop aw maw kop aw lo ti ka thei aw lo. Pathian lawng in a thei. Vancungram le Pathian Amah rori ka hmai ah ka hmu ti’n ka ruat,” tiah a sim.\n“Hallelujah Chorus” hla kan ngai tinte’n ka thlarau thazaang a thoter. Nang khal na si ve ding ka zum. Awnmawi ngai nuam men lawng si loin zumnak thawn kan thinlung sangka ong in Isaiah cabu ih in tiamkammi Messiah cu cibai uhsi! Kanmah rundam dingin Messiah cu Jesuh Khrih in a ra zo. “Kan hnenah naute a suak zo; Fapa pek kan si zo. Uknak cu a liang parah suah a si” (Isa.9:6).\nA mawimi Runtu, miphun hmuahhmuah ih Bawi,\nPathian Fapa le milai Fapa;\nSunlawinak le upatnak, thangtthatnak thawn biak ding mi cu,\nAtu le a kumkhua in Nangmah na si.\nA saangbik Pathian laksawng in\na thukbikmi kan lungawinak a tharthawh.\nTangdornak Ih Sunlawinak


Staff Notation Thawn Falam Tong In Khristian Hlabupi Thar A Suak Zo - Chinland Today Media\nStaff Notation Thawn Falam Tong In Khristian Hlabupi Thar A Suak Zo\nAugust 18, 2015 5:54 am·1 comment\nZuk: Rev. S. Hlawn Hmung in Staff Notation thawn suahmi Khrihstian Hlabupi thar a ken lai. Zuktu: Salai Lal Nun Uk\n– Salai Lal Nun Uk\n2015 kum July thla lai ah Staff Notation thawn Falam tong in Khristian Hlabupi thar an suah zo thu theih a si. “Bu thawng thum suah ding ti si nan a sualmi a um pang le remsal duh ah bu thawng khat lawng kan suah hrih” tiah Falam Baptist Pawlkom (FBP) zung ih Calai sungtuan Pastor Biak Run Thang in a sim.\nKhristian Hlabupi, Staff Notation in a suah theinak dingah kum thum lenglo caan an lak thu, ca nam hlan ah vei (5) lenglo an zoh sal thu Staff Note thawn Khrihtian hlabupi cangsuak committee ih Music Editor Rev. S. Hlawn Hmung in a sim. “Kan hlan kum (30) le kum (20) ah Si Zang le Tedim in Staff Note hlabu pi an rak nei zo. Sinan Music editor ngaingai an rak nei lo. Tui Falam tong ih kan suahmi hi ka diriam bik” tiah Rev. S. Hlawn Hmung in a sim.\nChin khawvel ah Staff Notation thawn Khristian hlabupi nei lakah Falam hi a pathumnak kan si. Staff Note thawn hlabupi a rak nei hmaisabiktu hi Si Zang an si ih 1985 kum sehvel ah an tuah. “Tonic Solfa ih tuanmi hlabupi khal kan suah rero thotho ding” tiah Pastor Biak Run Thang in a sim.\nStaff Note thawn Khristian hlabupi a suah theinak dingah a tulsammi sumpai pawl cu Rev. Dr. Biak Hlei Mang le Daw Hniar Mang tei’ innsang in hringtu an pa, Pu Sia Mui (tlei) hngilhlonak ah ti in FBP ah an pekmi a si. “Mi hlutmi man nei ih kan zuar rero nak cu neta suah duh leh sal tikah hman ding ah a zin fangfang in kan zuar” tiah Pastor Biak Run Thang in a sim bet.\nTu ah Staff Notation Khristian hlabupi hi FBC, Ygn ah siseh, FBA, Falam ah siseh; LBA le FBP zung pawl ah siseh bu khat thawng thum in an zuar rero.\nThuthangtha Simlai Ah Sudan Pastor Kaih Tuar\nMichigan Pastor Meithal Kahnak Ruangah Thi\nUkrain Ram Hruaitu Ah Pastor\non August 25, 2015 at 8:33 am\nTampin suah thei zuam uh, Ram dang a thleng mi pawl khalin kan lo cah duh nasa ding.


Duhdawtnak In Ziangkim A Zum - Chinland Today Media\nSeptember 26, 2009 8:05 am·0 comments\nDuhdawtnak cu a bei a dong dah lo; ziangkim a zum,\nziangkim a beisei ih ziangkim a tuar thei. -1 Korin 13:7\nA liamcia kum 40 lai hrawngah ka rualpi pakhat in duhdawt tlak lo tiih ka ruah mi pakhat kha a duhdawttuk. A cemnak ah riahsia le beidong in a thinlung a siat pang ding ka phan sak.\nKa thinphanmi ka sim tikah ka rual pa in, “Ka Bawipa hmai ih ka din tikah mi malte si loin mi tampi na duhdawt hngai tiah i ti ding ka zum,” tiah a ti. A ttongmi ka hngilh thei dah lo.\nPaul in, “Duhdawtnak in ziangkim a zum” (1Kor.13:7) a ti. Duhdawtnak in mi a zum. An sungah thil cang theimi a hmu. Pathian in mihiip lo le duhdawt tlak lo pawl kha mi mawi le zaangfahnak nei ah a canter hngai thei. Duhdawtnak a peng ahcun rinsantlak sinak le ruahsannak a peng ruangah a si ding.\nTtihnung thil a rat tikah rul vekih fimkhur (Matt.10:16) in kan theihthiam a ttul. Kil awtuk, ralringtuk, mi zum lo hmang kan si thei men nain ttuanvo poisa lo pawl le sia-ttha thleidang thiam lo pawl lehrulnak tthabik cu duhdawtnak a si.\nMi hrokhrawl le mibum si ding tiang in siatsuah thei lotu mi pakhat zum cu a ttha sawn (Matt. 5:38-48). Thinlung neih lo remrem hnakin a kekkuaimi thinlung neih a ttha sawn. Mirang biazai ngantu Alfred Tennyson in, “Duhdawtnak nei dah lo hnakin nei dah ih hloh a ttha sawn,” tiah a ngan. Ka lungkim ve.\nBawipa, midang zum ngam dingin in bawm aw,\nZiangkim anmah sungin Na tuah thei;\nCuti’n mi tampi ka duhdawt kan ti thei ding,\nMi malte duhdawt hnakin.\nDuhdawtnak in mi ziang vek an si timi hnakin\nmi ziangvek an hung cang thei timi a zoh sawn.


Bei Dong Hlah - Hugh Miller Herr -\nHornbill January 14, 2022 1\nHugh Miller Herr (1964 October 25 ih suak) hi lungto tlang kai thiam cungcuang a rak si. Kum riat a si lai ah Canadian Rockies lungto tlangtluan ih Temple Tlang cu pii 11,627 a pal ngah zo. Kum 17 a si ahcun Amerika Dingkhawm Ram ih lungto tlang kai thiam bik tiah ruat a si zo fawn.\nAsinan a nun ah vanduainak a rung thleng.\n1982 kum, January thla ah New Hampshire ramkulh, Washington Tlang parih Huntington Khuarkhawhrum sungah a rualpa Jeff Batzer thawn an lut. Hitawk hmun hi veivah harsa zet mi a si. Khuarkhawhrum ih an lut lai ah vur thli sia in a nuai hai ih, khuitawk zawn ah kan um ti khal an thei thei nawn lo. A netnak ahcun Great Gulf umnak lam ah an suk thla thei. Cutawk ahcun 29 °C degree a si mi khawsik cu zan thum sung an tuar.\nRunsuaktu pawl ih an hawl hmuh can ahcun vur in a rak ciah bese tuk zo. Herr ih ke pahnih cu a khuk hnuai ihsin tan an ttul phah. A rualpa Jeff Batzer ih kehlam ke zim, vorhlam kezung pawl, le vorhlam kutzung pawl khal tan an ttul phah.\nSibawi pawl cun lungto tlang kai sal cu a cang thei lo lawlaw ah an ruat. Asinan Herr cun kai sal tengteng a tum hnget.\nMassachusetts Institute of Technology (MIT) ah biomedical thilri thuhla lam in postdoctoral a tuah lai ah, amai’ hrangah ke lem a sersuak. Khimkhuah zet le ttha zet in a tuah ih, lungto par le vur lak ih feh remcang thei ding in, fem zet si ih ttang zet, a zimlam zum deuh in a tuah fawn. A taksa sanlam zoh rem ding, le a ttul can ah dok aw sang thei deuh ding khal in a tuah. Cumi ke lem a bun cun, pii 5 ihsin pii 8 tiang a san lam a thunun thei.\nCuvek ke lem thawn Herr cu lungto tlang pawl ah a kai sal ih, a tuahmawhawk hlan hnakih sang le hla a thleng thei. A thiamnak le taimaknak ruangah taksa kimcang neitu lakih lungto tlang kai thiam hleice pawl ih level a thleng thei. Kuttualleisam lak ahcun anih hi cuvek level thleng thei hmaisabik a si.\nPrevious Post: Solomon le Fimnak Hawltu Unau Thum\nNext Post: Smartphone Ngawlvei (Nomophobia)


Mon Ram Ih Tlawnginn Pakhat Ah Tlawngta Le Zirhtu 100 Lenglo Hnenah Covid-19 An Hmu Nan Tlawng An Kai Lai Thotho – Meifar\nMon State, Moulmein University ih tlawngta le zirhtu 100 lenglo hnenah Covid-19 nathrik an hmu nan tlawng an cawl cuang lo. Asawng ih um an si ih tlawngta 80 le zirhtu 20 lenglo in Covid-19 nathrik an kai.\nJune 18 ah asawng ih um tlawngta fala cu a damlo thok ih an inn ah a tlung, ṭhalam a pan thei lo ruangah an va check-up cu Covid-19 anei ti an hmusuak.\nJune 19 ah aumpi tlawngta pakhat a damlo bet ih a nulepa in an va hruai, an tlunlam ah an check-up phah ih nathrik a kai ti an thei. Cutin, asawng ih um pawl cu an check-up aw vivo ih June 23 ahcun tlawngta le zirhtu 100 lenglo in nathrik an rak kai zo ti an hmusuak.\nAsinan, tlawngta pawl an exam lai a si ruangah tlawng cu an cawl cuang lo, tlawnginn lamin June 27 tiangah ralrinnak le damlo an um thuhla khal official in ca an suah hrih lo. Moulmein University ah tlawngta 300 hrawg tlawng an kailai.


dewan direksi pt mantimin khai thác than. prakerin trubaindo coal mining o Heuvelink Prakerin trubaindo khai thác than html htm Jalur Pengiriman Batubara Trubaindo Mines De Charbon prakerin trubaindo coal mining html htm —urutan trubaindo mineria de carbon di indonesi prakerin trubaindo coal mining html htm,best gold ore mill urutan trubaindo coal Asam Coal Mine West, jalur\nBalangon coal mines\n· The Balangon coal mine is an opencast mine, operated by PT Balangon Coal Companies, a subsidiary of the Adaro Group, with a capacity of 4.7 million tonnes-per-annum (MTPA) ... The map below shows the exact location of the Batulicin coal mine in South Kalimanta, Indonesia.\nCoal Mine In Batulicin - ireadersdigest . Coal Mining in Appalachia : Southern U.S.A Culture ... History of coal mining in southern Appalachia. COAL MINING IN APPALACHIA. ...\nAndik Mirta Yusianto\nBatulicin Coal Mine Project Supervise and organize mining engineering and operational functions (i.e. Geology and Geotech, Mine Planning, Operation, Drill & Blast, Port Production) to ensure the mine is running well and achieving company targets Shift Supervisor PT Arutmin Indonesia ...\ncrushing and soaking crossword


Tualleng Tlawng Ka Kai Hmaisabik Ni (1987) | VCTH\nTualleng Tlawng Ka Kai Hmaisabik Ni (1987)\nHome » Cahram » Tualleng Tlawng Ka Kai Hmaisabik Ni (1987)\nBy vcth on October 26, 2013.\nKa kum u pa vivo ih nauhak lai thuruat le legend vek a bang caan a tam zet thlang. A caancaan le ka nauhak lai khawi can tiang si ka cing timi ka ruat ṭheu. Mugyu ka kai hlan tiang ah ka cing mi a um hnuaihni nan khawi mi a cang hmaisa timi ka ruat thei lo. Minung cu thil hmaisabik kan tuah mi hi hngilh theih a silo. E.g. kan fala hmaisabik, khual kan tlawng hmaisabik, tlawng kan kai hmaisabik etc… Falam R.C.M ih Mygyo ka rak kai hmaisabik ni hi ka cing ringring lai. A ni le a thla pawl cu ka cing nawn lo nan cui ni ih a rak cang mi hmuahhmuah cu tuni tiang ka cing lai. Falam a ngai pawl, nauhak lai a ngai pawl in an thei duh pang ah tiah cui ni ih a cang mi malte ka rak ngan.\nNauhak lai ticu, tlawng ka kai ngaingai hlan ah tlawng kai ka rak phur zet. Ziangvek a rak si ti khal cu ka rak ruat cuang lo nan, mi an kai ih ka rak kai paih ve men. Ni khat cu (1987) kum cem zik lam ah ka pa nih vankau lam ah in rak hruai. Ka pa le a rualpi pawl U Aving le midang an tel hnuaihni nan ka cing nawn lo. Ka pa nih Aizawl lam in in rak sum mi boot sen te, Joy tin ngan mi jeans le angki sen (angki zal ah Kenzo) tin a rak ngan mi, ka hni puan hmuahhmuah lakih tha bik ka rak hruk. Bag fatete ka pai ih nithawng fatete ka rak keng. U Aving fapa Zaw Min Htun (Zaw min htun hi kan phun 2 maw 3 hrawng ah blood cancer in a rak thi zo) le midang Bawi Lian Cung (Acung), Bawi Hum Thang pawl thawn kan rak so in ka thei. Midang cu ka cing tuk lo nan Zaw Min Htun cu ka rak cing zet. Hmun so ah cu ka bang nawn ih ka pa in in rak cawi phah, Zaw Min Htun in “a pa nih cawi cop tin I rak ti”.\nR.C Biakinn kan thleng in cu biakinn tumpi ka rak hmu tikah mak ka ti tuk. An khawnglawng (Bell) pawl ka rak zoh khop lo. Cule biakinn hmai kan lan in Far kung hring tak pawl ding zet ih phun mi mawi zetin a rak um. Cumi far kung pawl tang ah tonak (bench) tluan te sau zetin a rak um. Far kung thawn, biakinn mak tak thawn, a kiangkap le hnawm um lo fai verver khi si ih mak hi ka rak ti tuk. Biakinn sung cu kan zaten kan bih thluh. Ka pa khal R.C biakinn a rak thleng dah lo a bang. Thlalang sung ten bih ding ah ka pa nih I rak cawi ih a sung ih Mary le Jesuh zuk, zuk dangdang, sathaufar, thinglamtah pawl ka hmu ih mak hi ka rak ti tuk. Falam FBC Biakinn hi a tum zet mi a si ve ih ka pa hnen ah “himi biakinn maw kan biakinn a tha sawn tin ka rak sut”. Ka pa nih I let sal man hlan ah U Aving nih “R.C Biakinn pan teh a tha sawn” tin a rak el cih. Ka pa cu a rak hni men.\nBiakinn kan vun liam zik te in thing thawn sak mi a mepian rawng (Apyayawng) in dot hnih a rak um. Cui inn hmai ah cu pangpar hmuan, pangpar phunkim an rak cing. Ka thlang lam ka zoh ih pangpar phun kim in a khat. A rak mawi zet, a background ah le vankau tlang, pangpar phunkim, thingkhung, Biakinn le Father pawl umnak inn thatha thawn mak hi ka rak ti tuk. Cumi thing inn pya ah cu kan thleng in keimah vek nauhak tampi an rak um. Sister nu a rak suak ih ka pa thawn an biak awk ih Sister nu nih I rak hruai tum. Ka pa ka rak thlah duh lo. Ka pa nih cu sister nu hnen ah I pek ih “zun ka thawh ta ding, malte rei le ka ra sal ding” I rak ti. Cutin sister nu nih tap phah in inn sungah I lut pi. A rei nawn hnu ah mi thar ti cu a um cia mi pawl nih le in rak zoh thluh, ka ningzak thawn ka rak tap sinsin. Zaw Min Htun nih cu “Na pa zun thawh cu a va rei ve” I rak ti bet ih sun hrek tiang lai cu ka tap ding a bang. Sun ah cu Biakinn hmai ah cikiling cikawlong (see-saw) kan to cu nuam ka rak ti zet. Cule nazi 12 kim khawnglawng tum ka rak dir bawm ve cu ka cing. Cumi hnu cu zaan lam kan tlung zik ih hla kan sak lai fang lawng ka cing. Cumi ni ah hla ka thiam lo nan netalam ah ka thei sal “Now this school is over, we are going home. Good bye .. Good bye … we are going home” timi hla kan rak sak ih sangka an ong in cu ka pa ka rak hmu ih ka lung awi zet. Mi dang rualpi pawl in “Na pa zun thawh cu a rei dan” in rak ti thotho.\nCunah lai ih R.C rak kaitu pawl hi kanmah ten tohkham (chair) kan nei cio, kan tohkam ah kan hmin an rak ngan cio. Tuni tiang cumi chair te cu a um lai, kum a rei vivo, keimah khal ka u pa vivo vekin, himi tohkham te khal a rak rop, tinbawsi ih ngan mi hmin te cu a rak piat. Himi kum ih ka kaipi mi, ka hnakin kum khat upa deuh pawl Zaw Min Htun (thizo), Thian Uk Thang (nung lai), Bawi Hum Thang, Bawi Lian Cung le midang dang pawl tla an rak kai. Sister te, lai tong in cu Sittae tin kan rak ko ih, an rak thin sau zetin in rak zirh mi ka ruat sal tikah ka lungawi zet. Tu hnu ah ka lawm hngai zet. Ka nu le pa in leitlun ih nun hi a rak harsa zia an rak thei, kan nauhak ten tuni ih 21st century ih challenges pawl pahtlang thei ding ah vision tumpi nei in, ziang hman kan thei hlan ihsin, in rak timtuah sak cia mi ka thei ngah tikah nu le pa duhdawtnak ka thei fiang deuhdeuh.\nFalam RC Mugyo Tlawng (Thar)


Suu Kyi Pa-teing Ah - Chinland Today Media\nFebruary 8, 2012 5:11 am·0 comments\nIrrawaddy | Febuary 8\nNLD party hruaitu nubik Suu Kyi cun Pa-tein ih NLD aiawh in lailak-hrilawknak ih teltu ding thusimnak a neih dingmi ah telpi ve dingah le mipi vehvainak nei ding in Febuary 7, tlawngkainihnih ah Pa-tein ih a feh thu thuthangca in a tarlang.\nSuu Kyi cun Irrawaddy, Pa-teing township ah nazi 11:00am hrawngah a thleng ih mipi 500,000,0 lenglo in rak hmuak in mipi hnenah minit 30 sung thusimnak a neih cih a si. Hi thusimnak ah Suu Kyi in mipi hnenah NLD party cun mipi in an ngaihsaknak parah lungawi thu a sim ih cuhleiah mipi hrangah NLD cun theitawk ih hna a tuan ding thu khal a rel tel bet.\nSuu Kyi cun, “ Pa-teing khuami pawl nan duhdawtnak cu Pa-teing ih Buddah hmunpi vek in a mawi in a thinghlim ka ti. NLD part in lailak-hrilawknak ah seat 48 lawng kan lak thei ding ruangah kan mal tuk ih beisei tlak lo cu in ti siang hram hlah uh. Hrilawknak ah thupi 3 lawng kan nei. Cu pawl cu : rualremnak, remdaihnak le daan hrampi remthat hi asi.” tiah mipi fuankhawm hnenah a rel.\nSuu Kyi cun Irrawaddy cu kum 23 sungah a veikhat feh lehnak a si ih kum 1989 ah veikhat a rak thleng zo a si. Suu Kyi cun Pa-teing ihsin Hmiau-hmiah khalah a feh cih ih mipi tam zet in rak hmuak in ropi zet in thusimnak le mipi vehvainak a neih cih a si.\nNLD In Campaign Manager Thar Hril


Kum 76 A Kim Zo Nan Na Neh Cuang Lo Ding (Hhh) – Meifar\nKum 76 A Kim Zo Nan Na Neh Cuang Lo Ding (Hhh)\nJuly 27, 2021 admin Lawrkhawm 0\nCombodia putar kum 76 mi San Kim Sean cu a kum a tam zet zo nan kiosa vanglai vekin a cakvak lai. Amah hi hlanlai Bokator a si, Bokator timi cu hlanlai doawknak ih misualtu, misual thiam pawl an si.\nAn misual dan kuat cu Thailand Ong Bak vek a si. 1975–1979 kum ah an ramsung ah Communist Party of Kampuchea (CPK) thlisia a hrang ih mipi pawl an nuai ciamco. Bokator ralkap pawl khal that dingin an hawl. An ramsung ah Bokator sualawk dan zir an siang nawn lo ih Bokator pawl cu hmun dangdang ah an tlan.\nSan Kim Sean khal sahimnak hawlin a tlan vivo ih ziangtin tin si maw US ram a thleng. An ram cu Vietnam pawlin an ukbet, San Kim Sean cu USA ramsung ah aum ringring ih Houston, Texas, Long Beach le California ah Bokator kuat a zirh hai. Mirang mino pawl cu an ram Combadia sualawkdan a zirh ih an uar zet.\n1992 kum ah an ram uktu khal midang a si zo ti a theih ruangah an ram ah ava tlungsal. An mino pawlin Bokator thiamthil cu an rak thei nawn lo ruangah cozah hnenah kuatzirhnak ong dingin a dil ih an rak cohlang.\nBokator arak ṭuanpi pawl a hawlsal ih a hmu nan amah vek an si lo, an tarcak nawn lo thluh ih hleiah Bokator zirh cu an ngam thiṭha nawn lo.\nAn cozah in kuatzir a siang hnu ihsin Combodia mino pawl hnenah hlanlai an pupa pawl ih Bokator cu a nungter sal. San Kim Sean cu a hminthang zet ih Cambodia Bokator Federation le the Cambodia Bokator Academy dinsuaktu khal a si.\n“Na Pa Hi Kan Inn Ah Ka Umter Thei Nawn Lo” Titu A Nupi Cu A Ṭhen Ih A Pa Thawn Siizung Ah An Va Um\nLaung Bo Khua Ah Nauhak Le A Nu An Sat That, An Taksa An Tan Hnuah Box Sungah An Ret


Easter Sunday timi hi ziangtinak si? Zumtu in kan hman ding a si maw? | The Chin TImes\nEaster Sunday timi hi ziangtinak si? Zumtu in kan hman ding a si maw?\nLAWRKHAWMthechintimesadmin - November 28, 2019\nMalaysia UNCHR in mithar a la ngaingai maw?\nTui zing, November 28, 2019 ah Myanmar ram ihsi raltlan mipi tamzet cu UNHCR in mithar a la ding...\nNEWSthechintimesadmin - November 26, 2019\nKorea Lemcang le hla sak thiam Gu Hara cu a inn ah thi cia ih hmuh a si\nKARA group ih rak um dah mi hlasak leh lem cang thiam Gu Hara cu a liam cia November...\nChin Newsthechintimesadmin - November 15, 2019\nChin Hminthang Tertu Esther Dawt Chin Sung le Benjamin Sum\nTufang cu putar, pitar, nauhak upa tiloin Myanmar Idol ih buai a si cio. Tuihlan ah Myanmar Idol hin...\nThubuai: Easter Sunday thu ah hmuhdan theihdan le ruahdan a bangaw lo. Mihrekin Easter Sunday cu Easter Bunny, le Easter eggs thuhla rori ah kan ruat. Mi tampi cun Easter Sunday cu Zisui thawhsal ni ih thil pakhat-khat tuah ding tinak ah kan ruat. Ziangtinak bik a si pei?\nSimfiangnak: Bible vekih kan zoh asile Zisui thawhsal ni le Easter Sunday hi pehparawknak a um lo. Easter timi hmin cu leitlun lam, Eastre (asilole Eostre) ih ra a siih nunau pathian (goddess) vekih sunloihmi a si. An theory vek asile, Eastre cu “ni suahnak lamih nunau pathian (ni a suahnak hmun ihsin),” tinak a si. Cumi sunlawihnak puai cu Eastre tiih kawh a siih Europe saklam ramah Saxons thawngin thlatang hrawngah cui nunau pathian sunloih a si.\nZiang thil in lehlam, hi leitlun pathian thawn pehparawmi thilin kan Khristiannak ah hmun run la ciamco. Hlan, Roman Catholic Kawhhran san laiah Zisui thawhsal ni an tuahnak ah hi leitlun thil ih an tuahmi thawn an hmanrawi a si thei tiih simtu khal an um.\nKan Bible in fiangtei in simmi cu Zisu thawhsal ni cu zarh khatih ni hmaisabik, Zarhpi a si (Matt. 28:1; Mar. 16:2,9; Lk. 24:1; Jn 20:1,19). Zisui thawhsalni cu 1 Korin 15 sung vekih hman ding a si sawn. Zisui thawhsal Ni hi zarhpi ni a siih Easter thawn pehparnak khal a um lo, hmantlang ding tla a si lo. Easter in Zisui thawhsalni, zarhpi ni ah zianghman tuahmi tla a nei lo. Zumtu Khristian taktak hrangah cun Zisui thawhsal ni kha Easter Sunday tiih hman rero nak san a um lo ih kan duh asile “Thawhsal Nipi” asilole “Zisui Thawhsal Ni” tivek ih hman a ṭha sawn. Taktak ahcun Zisui thawhsal Ni hi kumkhat voikhat hman ding asi lo, zumtu kan nunah nitin ih hmang ding kan si sawn.\nEaster Sunday Calendar: 2017 – April 16, 2018 – April 1, 2019 – April 21, 2020 – April 12\nSource; Ting Hlei Thang\nPrevious articleKawl Kumthar Nikhatnak Ah Mi 3 An Thi, Mi 210 Hrawng Siizung An Thleng\nNext articleThang Tin Lian Memorial Hall Sak Ding Thu le Lailun ah Chin National Museum Sak Ding Thu\nthechintimesadmin - November 26, 2019\nKARA group ih rak um dah mi hlasak leh lem cang thiam Gu Hara cu a liam cia November ni 24 ah a inn...\nthechintimesadmin - November 15, 2019\nTufang cu putar, pitar, nauhak upa tiloin Myanmar Idol ih buai a si cio. Tuihlan ah Myanmar Idol hin kan Chin mipi in rak...\nMayweather in Manny Pacquiao Thawn Thongawksal Dan Ding Tawlrel\nthechintimesadmin - October 12, 2019\nFloyd Mayweather cun China lam ih thong awk nak ding lam cu ruat thei loin Manny Pacquiao thawi' thong awk dan ding lawng lawng...\nVice President Thu In Hakha – Hman Daw Lamzin Tuahnak Hrang Ramkulh Paisa 1 billion hmang ding\nthechintimesadmin - August 27, 2019\nChin State cozah hnaṭuan dan thuhla rel theitu, Municipal chief U Soe Htet cun, Rampi Vice President U Van Ṭhio ih thupek vekin Chin...\nLAWRKHAWM thechintimesadmin - November 28, 2019\nTui zing, November 28, 2019 ah Myanmar ram ihsi raltlan mipi tamzet cu UNHCR in mithar a la ding tiah ruatin UNHCR office hmai...\nNEWS thechintimesadmin - November 26, 2019\nChin News thechintimesadmin - November 15, 2019\nChin News thechintimesadmin - August 27, 2019\n© 2019 The Chin Times | All rights reserved.


SEEMTIRNAK 1, Falam Common Language Bible (FCL) | The Bible App\n26Cun Pathian in, öMilai tuah thlang uhsi; kanmah ih hmuihmel kengin kanmah bangin kan tuah pei. Ti sung um nga le vanih a zammi vate tlunah siseh, innzuat sumhnam le hramlak ramsa a tum a seen parah siseh, bokvak ih a caang theimi tlun khalah siseh, thu an nei pei,” ti ah a ti. 27Cuticun Pathian in milai#1.27 Milai: timi hi Hebru òong cun ð Adam ó ti a si. cu a seemsuah; Pathian in amah ih hmuihmel vekin a seemsuah. Pathian in mipa le nunau a seemsuah a si. 28Cun Pathian in an hnenah thluasuah a pek ih, öFa tampi nei in pungzai uhla leilung hi nan luahkhat pei ih nan thuthu in nan umter pei. Ti sungih nga siseh, lei parih a vakmi ramsa tinkim a tum a seen le vanih vate hmuahhmuah tlun khalah siseh, thuneihnak ka lo pe,” ti ah a ti. 29Cuih tlunah Pathian in, öLeilung tlunah thlaici a phunphun le thingtheirah a phunphun nan ei dingah ka lo pe a si; 30vate phunzakip le ramsa tum le te phunzakip, a bokvak theimi ih an rawl dingah hramhring le thingrah ka pe a si,” ti ah a ti. A ti bangtuk in an si. 31Cun Pathian in a tuah ciami hmuahhmuah a zoh tikah a òha ngaingai ti ah a ti. Zanlam a liam ih zinglam a suak, ni ruknak a si.


Ralhrang Pawlin An Kaihmi (5) Cu An Nunglai In An Urthat, CDM Tuah Tlawng Sayama Cu Nau A Pai Lai – Meifar\nRalhrang Pawlin An Kaihmi (5) Cu An Nunglai In An Urthat, CDM Tuah Tlawng Sayama Cu Nau A Pai Lai\nMagway, Yezakyo ramsung ih um mipi ralkap N-YSO sakhan cu ralhrang pawlin an va siim ih mi (5) an kai ngah. An kaihmi pawl cu CDM tuah tlawng Saya Gyi U Win Kyaw, Senior Nurse Daw Zali Naing, CDM tuah tlawng sayama Daw Khin Hnin Wai, Ma The Ei Ei Win le PDF ralkap Wukong pawl an si.\nAn nunglai rori’n an urthat thluh. CDM tuah tlawng sayama Daw Khin Hnin Wai cu naupai lai a si ih a naupai cu thla 5 a kim.\nJune 10, 2022 zingpit nazi 3:00 hrawngah an sakhan cu ralhrang pawlin an va siim, ralhrang pawl cu hmun pathum ah an ṭhenaw. Ralhrang motor 2 cu mipi ralkap pawlin bomb in an puah ciamco ih ralbawi pakhat telin ralhrang 13 an thi.\nRalhrang pawlin an kaihmi (5) cu nasa zetin an hrem hnuah an nunglai in an urthat. June 14 sun ah an ruak cu an hmu ih ṭhaten an vuiliam, ralhrang pawlin khuasung mi ṭhenkhat an kai ih lamzin khihhmuhtu ah an hruai vivo.\nMyitkyina Tlawnginn An Urkang\nTahan Bualrawn Ah Bukhuar Dingin Ralhrang Pawl An Thleng Ih An Rak Kap


admin | GFYO\nFalam thlennak hrang hngilh lo nak T-shirt\nDuhdawtmi unauzaten, GFYO hmin in cibai kan lo buuk. Khua le ram a picang ter nak pakhat cu a hmun a hma a minung pawl par ah tampi a thum awk bang in khua le ram a hlunghlai ter nak ding khal ah a minung pawl ih cawisang nak hi a thupi zet ve asi. […]\nTi-lian/Ruah tam Ruangih Harsapawl Tanpinak\nGFYO in Ti-lian/Ruah tam ruangih harsa a tuarmi pawl a hmaisabik tanpinak ah “Temporary Free Mobile Clinic for Flood Victims” timi group ah USD 1500 thawn kan telpi ve a si. Himi Group ah Wesley Hospital, Falam Christian Fellowship(S’pore), Good Neighbor Ministry, Chinland Today pawlkom pawl tla an tel. Tumtahmi bik cu Kalay kiangkap khuate […]\nFalam Sizung Coka Le Ti Inn Saknak Hrang GFYO In Kyat Ting 50 Pe\nJanuary 25, 2015 Falam sizung coka saknak ding hrangah Global Falam Youth Organization (GFYO) pawl in kyat ting 40 an pe. January 8, 2014 ihsin an sak thok zo ih Falam sizung sibawipi, hmun dang ih a ṭhawn awk hlan, February thla sung rori ih ṭheh thei dingin an ṭuan rero tiah thu kan dong. […]\n2014-2015 GFYO President Ih Thucah\nLamhla lam nai ih um duhdawtmi phunpi unau zaten GFYO hmin in cibai kan lo buuk asi. nan tuah nan tuan mi cio ah damnak cahnak thawn hlawhtlinnak thluasuah hmuifu kan pa Pathian in lo pek hngai hramseh ti ah thlaza kan cam. GFYO timi cu leitlun hmunza kip ih a um mi Falam mino […]\nFALAM INTEGRATED DEVELOPMENT ORGANIZATION (FIDO)\nFALAM INTEGRATED DEVELOPMENT ORGANIZATION (FIDO) Cangvaihnak Hrang Tanpinak. November 08, 2011, Falam, Chin State\nBy Van Bawi Lian Falam Peng Lian-rih khua pawl cu Leitlun Falam Mino Pawlkom (GFYO) pawl in bawmnak an nei. Global Falam Youth Organization (GFYO) le Falam Pacang No pawl kom aw in Falam peng, Lian-rih khua pawl cu fangfai, siti le an inn lo thiar pawl cu April17, 2014 ah an bawm. ‘An khua […]


Burma Ram Feh Dan Ding Part 113 - Chinland Today Media\nBurma Ram Feh Dan Ding Part 113\nKan Ram Ih Tlun Ka Rak Tum Dah Dan\nKan ram Burma cu ralkap in kum 50 lai an rak uk ih,a tawp nak lam kum 22 lai khal cu ralkap tho tho in khauh zet in an run uk.Hi ti vek a si tik ah democracy duhtu pawl, a hleice in tlangpar mi ramdang ih rak um lak lawh pawl cun democracy a si hlan cu kan ram ih kir hi kan rak duh lem lo.\nKei khal himi kum 20 sung ah hin kan ram ih democracy a ngah nak ding ih ka rak tuanmi pawl hi a tam ciamco lo nan ralkap pawl ih an uk lai ah cun tlung ngam lo le tlung thei lo,tlung duh lo dinhmun ih rak telve ah cun ka ruat aw ve ko.2001 ihsi cun Mizoram ah thuthangca suah bet ih pum cawm ka hrang ah a rung harsa thlang.Kan rualpi press mi pawl cun an news paper ah circulation 400 hranwg lawng an tuah khal le cu cu an nunnak bik a si ta lo vi,an nih Mizoram India mi na na na cun bank loan,construction contract,business supply contract pawl an run ngah thei.Kei India mi si nak dil duh lo le sum tuahthiam lo hrang ah cun ka paper siar lo cu sum ngahnak ka nei lo.Cutih ah ka Hnehtu tla cu circulation copy 2500 lai tal cu a si ring ring nan pumcawm nak a tlak nawn lo.Cui tlun ah kum 18 tlun,kum 19 zik zik nitin tang ring ring ih news ka tuah mi cu ka ning tuk.Cui ruang ah cun ka news business cu titawp a tul ta.Cuti cing in Burma ih kir cu ka tum lo law law.Cui ruang ah dah a si ke cu news ka tuah thei lo khal le vawk tla vulh sehla ti ih Aizawl Zuangtui veng ih hmuan le vawk inn vek tla ka rak neih nak.\nCuti cu Delhi ah 2002 kum tir ah thla 4/5 fang um ih Hindi zir ding in ka ra ih,a si nan cutawk ah ka nau Tha Nei Luai in UNHCR card dil ta aw i ti ruang ah ka rung tang ta riai.UN dilnak ah Burma ka suahsan lai ah buainak ka nei lo ka ti mi ah card in pe duh ta lo.Hiti cing in kan ram ih kir cu ka tum cuang lo.Ka kir duh lo nak khal,khalai ih dictataship lai ah ka tlun cun ka surender a tul ding ih,ngaihdam ka dil a tul ding ih,democracy hrang ih hna tuan lai pawl tla ka hek a tul men ding ti ka thei.\nKum 2007 ah Germany ih um ka rualpa Kip Kho Lian ( Salai Kip ) ih Delhi a ra tlawn ah nang cu hung tlung aw la ralkap pawl hung tlawn aw la cu na thu pi tuk ding nan ziang ah saw tar zawng ih hmin siat na duh ding i ti.Hiti cing in Delhi ih nun har tuk na na na cu 2008 kum tawp ah tlun ka rak tum lawk dah.Hihi pakhat ah cun ka nu a dam lai ih,ka nu ka ngai ruang ah a si.Ka tlun khal le ralkap pawl cu ka pawl lo ding ka ti tho tho.Tlun ding ah cun ngahdam dil ih sureender cu a tul ding ko.Ka theih tawk in Tahan hrawng ah English tuition pe sehla ti ka rak tum.Ka nau le hrek khat in in lungkim pi ih hrek khat in in lungkim pi lo.\nCule 2009 ih ka nu ka ton tum ah khan ka nu kha a rak dam ding beisei in 2010 ih Burma ram hrilawk hnuah ka ra tlung ding,hrilawk hlan ah cun ralkap pawl ih lam ka tan lo ih politic ka rel cun jail ah in ret tho tho tho ding ka ti.A si nan ka nu khal March 2010 ah in thihsan.Cuti cun August 2011 ih President Thein Sein ih ra tlung thluh uh law ti in koh can a rung thleng.President Thein Sein tlun ah lungawi thu ka si duh.\nDelhi ka um lai ah kan DBCF kohhran upa Lang Khan Kap in “Pu Run,ka uar em em na che a chhan palkhat cu Mizoram i awm lai a India rammi nihna i lo lak lo kha a ni “i ti.A si ko.Tih phang cing in keimai Burma ram tlun ah rinumnak ka rak pek duh ruang ah India mi sinak ka rak la lo.\nTuisun ih ka lungkim le ka lungawi bik mi 2 cu,ralkap a cozah can lai ih surender lo ih ka um thei suak le India ram mi si nak ka rak lak lo hi a si.Hmai lam thu cu Pathian thu thu a si ko,Tui kum cem lam ah kan ram ah tlung in theih tawk ih kan ram le kan Christian kohhran hrang ih hna tuan ding ka si mai.


Hnipuan Sen Le Var Lawng An Hruh Ṭheu – Meifar\nDecember 13, 2021 admin Leitlun 0\nIndia, Bangalore khawpi ih um pacang Sevenraj in thil sen le var a ngaina tuk ih an inn le an thilri zaten a sen le a var thluh.\nAn hnipuan, an motor scooter pawl khal a sen le a var thluh, vengsung mipi pawlin a motor cu police motor & ambulance motor tla a bang an ti. A sen le a var lawng a atchilh lo ih number 7 khal a atchilh thotho.\nA hmin Sevenraj khal 7 siangpahrang tinak a si. Ziangruangah number 7 a ngaina ti asilen an unau lakah pa 7-nak a si ruangah a si. An motor number khal 7777 a si ih a phone number cemnak khal 7777 thotho a si.\nA coat kor beh khal 7 lawng a ret. Ṭhenkhat in capohnak ah an hmang nan ziangah arak ruat ve ce lo ih amai duhdan in a khuasa ih an innsang cu an nuam thei zet. Amah hi khuasung upa pakhat a si ih 2018 kum hrilawknak khal arak tel zo. (#Indiatimes)\nUS Palik Pawlin Bilble An Zem


Min Aung Hlaing in ram hrang a tumtahmi Thu phun 3 relsuak - Falam Online Media\nMin Aung Hlaing in ram hrang a tumtahmi Thu phun 3 relsuak\nFebruary 3, 2022 February 3, 2022 Ni Hnem Sung\t0 Comments\nSAC ralhraangbawi Min Aung Hlaing cun ram hrang a tumtahmi thu 3 pawl cu February 2, Naypyidaw ih meeting an tuah nakah a relsuak.\n“Ram hrang tumtahmi 3 ka nei. Pakhatnak cu kan ram pursum tuahnak hi ka khai so ding. Nikum ih kan hmuhtonmi thawn zohkop cun tuah thei lo nak ding san a um lo. 2022 ah rampi pursum tuahnak thacak ko kan tuah ding.”\n“Pahnihnak cu party tinkim telmi hrilawknak hi a si ih adikmi hrilawknak cangsuak thei dingin a ṭulmi zinkong phunphun kan hawl ding” ti`n Min Aung Hlaing cun a rel.\nCumi ṭhehin 3nak a si mi kan ram humkhamawknak hrang kan feh pehzom ding. Tahṭhimnak ah rammi tapiang ralkap lut ter tivek kha kan hmang hrih lo. Rammi tapiang cun a ram hrangah pum a pe aw ding hi a si ti`n Min Aung Hlaing cun a rel bet ih “kum 2 maw, kum 3 ti`n boruak ih zirin a si ding” a ti.\nCuhleiah ralhraangbawi Min Aung Hlaing cun hitin a rel bet hrih. “Rampi boruak thawn zirin kan tuah dingmi cu a si. Tuah lo a theih lo. Kan ram humkhamawknak thazaang kan tlasam cun kan mah thotho in kan tuar ding.”\n“Pursum tuahnak lam ṭha loin paisa kan nei lo cun mi hmai ah kan tha nau. Naingnganzi a ṭha lo cun mi pawl in buainak phunphun in tuah sak ding. Ralkap thazang a mal cun mi pawl ih hmuhsuam kan tuar ding ih kan Hruang a him lo ding. Curuangah hih thu 3 cu tuah lo theihlo tuah ṭul rorimi a si” tiah a ti.\nMin Aung Hlaing hin rammi tapiang ralkap lutterding thu hi tuhlan ah a thlithlam in a rak rel tam zo. Amah cun rampi humvenawknak hrang sivekin a rel nan, politic a tuah dan thei ciangtu pawl cun ralkap thazang an mal tuk thlang ruangah a si sawn ti`n zumnak an nei a si.\n← Chinram SAC ralhraang ca thupi a puut darh\nJanuary thlasung Falam peng doawknak ah ralhraang SAC ralkap 80 luan thi →\nMay Than Nu le ho pawl in Squid Game cawng ve (+ Full Version)\nSAC Ralhraang ih Fake News phuang mi cu mualphothlak zetin a lang suak thluh\nJune 23, 2021 Ni Hnem Sung 0


Ramleng um pawl liangparah - Hre Mang\nRamleng um pawl liangparah\nRAMLENG LAIMI PAWL LIANGPAR AH\nRamleng um Falam milesa pawl hmalaknak hrangah mah le titheitawk, kianglekap, le ramsung ramleng um pawl bawm awk cio asi. Kan milesa thlarau lam nun khua lamtluang an zawh thei nak ding hrangah kawhhran le hruaitu pawl hmangin pathian lamhruainak lawng si loin bawmbawi awk tul bik, sunglawi le tuan hrimhrim ding pawl vun tarlang sehla;\n1) Ramleng harsatnak bawm awknak;\n2) Ramsung harsa le tthansohnak bawm awknak;\n3) Ramleng um pawl nunphung le miphun sinak hloh lo dingin kenkawh le kaihhruai awknak,\n4) Lai thuanthu nung ausuah le tlangzarhpi; hi pawl hi an ttuldan bang aw tlukin a ttul pawimawh theh mi an si.\n5) Calai le pehtlaih awknak\nRamsung, ramleng, hmuntin, leitlun killi ah a ttekdarh mi kan miphunpi, Laimi pawl bawmbawi awknak le tthansohnak hrang hmalak nak ah a tlunlam ih a ttul tuk mi, santiluangin mi pakhat cio liangparah tthuanvo inpek mi cio a bang aw lo ding nan mah le ti thei tawk, le mai hmakhua ah sangka a awng aw mi vekin zuam sinsin cio uhsi.\nRamleng rak thleng hmaisa pawl lakah mi tampi cu pacang pitling hman har an ti tukah an rak ttap rero theu, an rel duh lo tla asi thei. An lungleng in siseh laimi dang pawlkom ding an neih lo ruangah siseh ramdang ah canpual ttha an ngah thei lo ruangah siseh an harsa tuk ih an rak ttap rero theu. Tu ahcun cutin sin awn loin ramtin ah laimi um khawm pawlin pawlkom tiang nei thei in an um vivo tikah harsatnak khal nasaten bawm awk vivo asi. Culawng hman si loin politicians, activist le media pawlin nasa ten kawlram thu, laimi thu, ramsung harsatnak le refugee thu an ausuah pi ruangah leitlun ramtin in kawlram thu le laimi thu tiang an theih phah ruangah laimi mi tampi in kan phu lo bawmnak le ngaihsaknak tla kan tawn phah. Culawng hman si loin laimi hmuntin ah a ummi pawl cu mahte cang-ai khawrh lawng si loin mai kiangkap milai, mah hnakin canpual a niam deuh, a harsa deuh pawl bawm awk tawn asi. Cucu Pathian pakhat be tu le miphun pakhat kan sinak langter tu, duhdawtnak in rian awknak, kaa lawng si loin mai miphunpi le zumnakah unau pawl duhdawt nak in kan rian awknak asi.\nMimal tete le kawhhran pawlkom in lungawiza bawmbawi awk hlei ah pawlkom din in bawm awk tawn nak a um vivo, cu pawl lakah malte vun gan tel sehla;\n1). USA-Chin pawlpi, Chin Community of Burma, USA Inc. USA state tinah Chin pawlpi din vivo asi.\n2) Canada Falam pawl kom\n3) Denmark Falam pawlkom\n4) Falam Union, Delhi\n5) Falam Unity trust, Aizawl, Mizoram\n6) Falam Union of Burma, Australia *\n7) Mizoram ah Fimthiam nak lam bawmbawi awknak pawlkom 1999 lai ihsin kan din ta mi a um\n8) Aizawl le Champhai, Mizoram ah Health lam pang bawm bawm awknak pawlkom, clinic tiang tuah tu an um,\n9) Burmese Charity, Delhi ah Pu Run Bik te pawl din mi\n10) Falam Women organization, Delhi\n11) Falam Pawlpi, Malaysia\n12) A dang pawl,\nHi pawl hlei ah, hmuntin ih a ummi Khrihfa pawlkom pawlin nasa zet in kan milesa, harsatnak lak ihsin tisa le thlarau hrangah bawm awknak pek asi. Ramleng um pawl kan bawm aw tawn ih kan miphun kan tundin awk lawnglawng ah ramsung milesa le hmundang ih a ummi khal kan bawm thei dingih leitlun khawmual tinah leitlun miphun dang pawl thawn tlan zuam awknak ah tluangten kan tlan ve thei ding. Cuticun kan miphun ttekdard hi pawl hi santiluang in fen hlo men lo ding leitlun killi ihsin kan miphun Pathian kan cawimawi thei ding asi.\nRamsung harsatnak le tthansohnak hrang bawmbnak hi a tlun lam ih ttuannak a thupit tluk in a thupi ve mi asi. Ramsung harsatnak le tthansohnak ding hrang hi ramleng ihsin kan bawm lo asile zapi theih vekin miphun dang lakah le leiltun santiluang dunghnu ah hla pi khua a tlai vivo ding. Curuangah, hmuntin ramtin ihsin ramsung kan miphun, ram hmasawnnak hrang tuan rero zo vekin tam sinsin ttuan sunzawm ding a tul. Cumi lakah a ttuan rero zo tu pawlkom le mimal ziangmawzat an um zo; malte tarlang sehla;\ni) Ilove Myanmar; Pi Sap Nei Thang te rawngbawlnak\nii) Lailun Foundation; Chin Veteran, "8888" movement ihsin CNF a suahsan tu pawl hoha nak in din mi asi. Ramsung ah project a nei hnuaihni zo.\niii) Chin Pawlpi, USA, USA ih a ummi Falam mipi zapi te huap in pawlkom a umsun, 2002 ah dinthawk mi le USA cozah hnenah registered pawlkom asi. USA ramsung lawng si loin, Malaysia le ramsung khal ah project a nei rero zo.\niv) Falam Mino, FM, 2008 dinmi asiihm, Falam Electric hrang an bawm,\nv) Denmark, Falam,\nvi) Canada Falam pawlkom,\nvii) Korea falam pawlkom\nviii) Ramtin Chin Pawlkom, falam milesa ramtin um pawl pehtlaih awknak ih 2007 ihsin din mi asi.\nix) Women organization: lai khawte ah tidai tuahsak le harsa bawmbnak an pe rero.\nHitin mi zocio khalin mah le kiangkap ah lamzin a ong aw mi vekin zumnak le miphun sinak ah kan unau, kan miphun pi le kan ram hrangah ttuan cio asi.\n3) Ramleng um pawl nunphung le miphun sinak hlo lo dingin kenkawh le kaihhruai awknak,\nTui hlan rei zet, kumkul lenglo ihsin ramleng ah a thleng mi Laimi ziangmawzat an rak um zo, asinan mitampi cu mi-hlo, Israel hnam hlo vek an si zo, an hrangah Falam Khuanu Khuapa pawlin mihlo khanlung ceh ding an si zo. Lami hrangah mithi an si zo. Cuvekin santhar santiluang in kan miphun milesa pawl leitlun khawmual tinah a fen hlo ttheh lo nak ding hrangah ramtinah a ummi, kan miphunpi pawl nunphung le miphun sinak hlo lo dingin kenkawh a ttul. Cumi hrangah mimal, insang, le pawlkom hmin in mi tampi in hma an la rero zo. Zuam sinsin a tul lai. Israel ram fate cu Arab ram 22 in an kimvel ih an dodal lai khalah a dinsuak thei nak cu ramleng um Israel miphun pawlin an bawm ruangah asi ti asile tampi cu a dik ding. Cuvek in laimi pawl khalin leitlun khawmual tin ihsin kan kiangkap ah a ummi, laimi pawl, miphun le nunphung sinak hlo lo dingin zuam cio a tul. Kan kenkawh lawng si loin kan tlang-au pi, miphun dang lakah, leitlun killi ah kan miphun sinak kan ausuahpi le tlang kan zarh ve a tul.\nCumi hrangah hna a tuan rero zo tu pawlkom lar deuhdeuh pawl tla cu;\n1) Chin pawlpi, USA, (Chin Community of Burma, USA, Inc.), kum 2002 ihsin kumtin te Lai Kumthar Puai maktara in (Laimi Si hi nuam dupdo ee, ti in) tuah ringring asi. Lehnak, lamnak, hla le thu thawn pawlkom awknak tintian tuah tikah USA ih a ummi laimi, Falam milesa pawl cun kan miphun sinak le nunphung an hloh lo lawng si loin ram le miphun hrang ngainatnak le miphun sinak an nunpi phah. Laitlang raksuahsannak a rei zo mi le ramlengah a tthanglian mi mino tete, laimi sinak thei nawn lotu pawl hman in "Laimi si hi a nuam tuk aw" an ti rero zo. Zuam sinsin ding.\n2) Falam Union, Delhi, Delhi Falam Union pawl in Falam milesa an khurh awm bak ah an thei tawk lai nunphung le miphun sinak kenkawh in hma an la.\n3) Canada Falam pawlkom\n5) Australia Falam pawl,\n6) Midang pawl.\nHitin ramtin hmuntin ah a ummi, Laimi pawlin mah le tithei dan, zuamdan, phurdan, le lamzin a awng aw mi pohpoh ah kan miphun sinak, kan nunphung, kenkawh le tlangzarh vivo hi mimal pakhat cio liangparah santiliang in ttuanvo in pek mi asi.\n4. Lai thuanthunung ausuahpi le tlangzarhpi\nKum reipi ihsin calai lam thawn magazine phunphun ramsung ah a suak rero, ih ramleng ah tla suah mi tete a um theu. Asinan, miphun thuanthu nung huapkua zet in tlangau suahpi tu pawlkom, media, thu hla thlangzarh tu hi kan tla sam zet. Chin miphun dang pawlin an suah pi mi, Chinland guardian, Rhododendron, Khonumtung, le Radio aw thawn a um phahphah. Cumilakah, Chinworld, le Chinlandtoday, RFA tivek tla tunai te ihsin kan miphun thuanthunung an suah pi in laittong ten an cangvai mi hi a tha zet mi le man nei zet mi, laimi thinlung sicih tu asi. Culawng hman si loin hmailam ah mirang ttong thawn, Laimi le Lairam thuanthu nung, ramtin killi ah a cang mi, laimi, ram le miphun, mimal le mibur thawn a pehpar mi thu hla pawl ausuah pi le tlangzarh thei sinsin dingin zuam vivo cio ding thazang pek awk tawn kan ttul. Mimal hrekhat zuamnakin UNO, England, USA, le ramdangdangah siseh leitlun ramtinkan pawlkom pawl hnenah siseh Laimi thu hi theihter le tlangzarh asi zo, sunzawm vivo dingin tthangthar no nawn pawl kekar vivo a cu tuk zo.\nHmailam ah a tulzet mi awnmawi, hla le nunphung (arts and entertainment) lam thawn khal kan miphun sinak le nunphung, thuanthunung leitlun khawmual tin ah ausuah pi thei dingin zuamsin sin cio uhsi.\n5. Calai le pehtlaih awknak\nKhuahlan kan upa pawl cun post (cakuat awknak) hman an rak nei lo. Pawipeng a um khal asile minung rori feh in thu an rak sim aw theu. Mirang pawl an rak lut hnu ah "Laica" in tuah sak ih cangan tla an run zir vivo. Cutin kawlram kumpi thawn kawm awk hnu ah Post (carek) tla kan run hmang thiam. Tu ahcun leitlun killi ih a ummi Laimi pawl hu mittthep kar lo ah nimthlarau cakuat (email) in pehtlaih awk theih asi zo. THiltha, thilsia, thuthar thusia, le zir ding, hrialding pawl ausuahpi ringring asi zo. Cumi hrangah tlangcabawm tampi tla kan nei vivo ih a lungawi um ngaingai. Cuihlei ah, tleitlun khawmual tin ih thutthattha le santhar santiluang khuilam hawi in a feh timi thu hla santhar mifim thiamthim pawl in an laittong rori in an ngan suak vivo tikah kan milesa pawl cuu pehtlaih awknak lamah fim kan zir vivo. Mi tampi college le university, phunsang tlawng ah kai lo hman in thuttha ttha leitlun miphun dang pawl in sumpai tampi hmangin an lei rero mi, fimnak le zir ding tthattha a lak in tlang cabawm ah tla siar ding kan nei thei rero zo. Zuam sinsin ding asi. A sia a ttha, dunglam hmailam le tuisin ah leitlun khawmual tin ah thilcang mi pawl ausuahpi le theih awk ter, zir rero ding kan si. Kan theihnak le hmuhnak hi a mal tuk lai ih sumpai le lennak tampi hnakin kan ttulzet sawn mi khal cu fimnak asi. Fimnak ti tikah phunsang tlawngih degree sim duhnak si loin kan san thawn mil aw mi, leitlun khawmual ah a cang rero mi thuanthu nung parah ziangvekin laimi pawlin mah le dinhmun cio ihsin kut kan thlak in kan sup aw ve ding ti theihnak le hman awknak sim duhsawn mi asi. CUmi hrangah, laimi tla ke kan kar rero zo mi hmuh tikah lungawi nak ngaingai asi. Kan thuanthu, kan nunphung, kan calai, kan nitin nuntu khawsak, cat bang loin ausuahpi, zirh, le kenkawh dingin calai le zuam sinsin cio uhsi. Thanau lo ten, laimi miphun sinak zah pi loten, lai nunphung le calai thuanthu zahpi lo ten ausuah pi le tlangzarh vivo, zir vivo, thang vivo ding kan si.\nA thlun lamih thu tlangpi paruk lakah mi pakhat in a zapi ten a tuah cem thei lo ding. Curualrual in mi zohman in pakhat hman ttuanvo le tithei mi ka nei lo khal an ti thei lo. Curuangah, zo ih ttuanvo le ti thei mi le ttuan mi hi a sunglawi bik le a ttha hlei cuanglo men dingih mi zapi in mah ttuanvo, thuanthu in kan liangpar cio ah ttuanvo in pek mi vekin taima zet in kan ram le miphun thuanthu tungding sal asi lawngah leitlun santiluang le tlan zuam awknak ah kan miphun sinak dinsuah pi in ke kan kar ve thei ding asi.\nCasiar tu zapi ten parah lungawinak thawn!


Kan Bible Kilhim A Tul!!! - Chinland Today Media\nOctober 21, 2010 9:45 am·3 comments\nKAN BIBLE KILHIM A TUL !!!\nKannih Laimi hi a hleice in sakhaw mi zet kan si. Kan Pathian thu thianghlim Bible khal tawk fang cu kan thei cio ko. Sakhaw dang vun ruah cun a hleice in kannih Laimi pawl hi kan sakhaw sinak thei hngettu kan si khal zum a um. Cui kan sakhuanak cun kan hnam nun khalah tam zet in thu a nei ban khal in ka thei. Cu tiih kan rellai ah, ‘thil tha/thlum zet khal, sebik/ kha bik ah a suak thei’ ti cu kan cin ken tha in ka thei. Curuangah kan cin dingih tha cu, ‘Kan Bible khal hi a sinak ngai kan hlo ter pang ding’ ti hi a si.\nKhuahlan ih kan rak ruah dah lem lo, Bible leh cu tui san ahcun, a man man in kan let (Translate) tum a bang. ‘Mirang tong ka thiam’ ti ruangih let simaw, lole Dollar duh ruangih let si maw khal a um theih men ding. Kan Bible sungih thu um pawl hi, cabu dang vek ih ngan menmen a si lo ih, kum rei zet sung, tong dang le ram dangdang ihsin an rak ngan mi an siih, a ngantu pawl khal ih, ralring cianak um lawn, Thiang thlarau hruainak hmangih ngan a siih, cumi hnu kum reizet an lakkhawm hnu ih Bible nei thei fang kan si.\nCuruang ah, Bible rori hi cu, Pathian thunung le Pathian thaw thawt mi a si ruangah, a man rem cangcang ih rak leh (Translate) ding thil a si lo. Mirang pawl in Bible letmi (Version) phun tampi an neiih, kannih Laimi in kan nei mal tuk ti men ih rak tawngpaw ngam ding thil khal a si bik lo. Mirang pawl ih calai an rak neih tikcu le kannih ih kan neih tikcu khal a thlauaw tuk. Mirang pawl cu hnam fim hmaisa le thil rak zir kau hmaisa an sinak khal kan theihsak a tul.\nBible an rak ngannak tong khal, Hebrew, Greek le Arabic an siih, cumi tong fang pawl hmuahhmuah khal miring pawl cun an rak zir hmaisa ti khal kan theihthiam a tha. Curuangah, anmah pawl thawn tahthimawk rual kan silo ti khal hi theihfiang hmaisak tha zet mi a si fawn. Cumi lawng hman silo, an Bible rak neih tikcu le kannih neih tikcu khal kan ruah hmaisak a tul. Hnam fim hmaisa an sinak lawng hman si lo, a minung hrimhrim khal an tam vun ruah cun, an nei mal lam ti theih sawn khi a bang.\nMiring pawl khalin, a man man in an let ce lo. Curuangah, mirang pawl thu cawng ih, Bible let mi (Version) phunphun neih a tha tiih rak ruattu kan um ahcun, kan thuruahnak nasa sawn ih kan thleng sal tulin ka thei. Cun, Bible let mi khal a bangaw thei cio lo. Laipa ih Bawkbawn le mirang, Hebrew, Greek pawl ih Bawkbawn cu a bangaw thei men dingih, Bawkbawn tiih vun leh a theih ko nan, hmansehla mirang pawl hi ‘Friend’ an timi le kannih ih ‘rualpi’ kan timi sullam cun a thuk sawn zia kan theihthiam ka zum.\nHebrew le Greek le mirang tong khal a bangaw lo zet ih, a hrekkhat ahcun sau deuh ih simfiang tul mi a tam zet ding. Greek cun, ‘thu’ ti cu, ‘logos’ an tiih, mirang cun, ‘word’ an ti. Hmansehla Greek ih ‘logo’ sullam cu fimnak lam (Philosophy) a khih hmuh ih, a thuk dan a bangaw lo zet.\nTong hi hnam le nunphung thawn a pehtlaih ruangah, kan umnak le kan hnam nunphung ihzir in, kan tong duhsan khal a bangaw thei lo ding. Khaw khat le khaw khat tong le raw lei mi hman a bangaw lo a si ahcun, thuk le kau sawn ih kan ruahnak hman a tul ding. Hebrew le Greek tong zir riai silo ih, Bible kan let pang a si sual ahcun, mah le mah zoh fiangawk a tul ti kan theihthiam a tul zet ding.\nKan Lai Bible ih fiang lo deuh a va si hmanah, mirang Bible ah simaw fiang sawn a um ko ding nan, cumi ruangih kan Lai Bible a sual lellel tiih rel cu a tha bik lo ding. Hebrew le Greek tong fang hman mi cu, mirang pawl in an tongih fiang sawn a si ahcun an tong in an ret thei ih, Mirang tong khal ih fiang ciah lo a si ahcun, kan Lai tong khal in a rak fiang sawn men thei ti khal kan theihthiam ih, ‘Hi Bible thu cu a sual lellel’ ti kan relnak in khamtu ih hmangthiamtu kan si khal duh a um zet.\nKohhran ti bul neiin si maw, lole mai sumpai hmuhnak simaw hrangih fiak tuk ih let cu um hrih lo hmankhalsehla, hmailam can a hung rei cun, Satan khal tleu tirhkoh vek a hung cang ding tiih Timothy cakuat sung kan hmuh bang khan a um thei ruangah, ralrin cia cu kan ti ding hrimhrim si khin ka thei. Kan kohhran bik hrang simaw, lole kan thu pom mi thawn remaw zawng ih leh duhnak thinlung kan neih sual pang ahcun, ka ruahnak kan thleng lohli a tul ti theitu kan si khal a cu in ka thei.\nTui kan Bible neihmi ah, cumi kha mi cu a tha hman ding, ti ka rel duhnak lam a si lo ih, mai duh zawng le man dan zawng simaw, lole ram leng lam paisa duh ruang simaw, hmin duh ruang ah simaw ih let ciamco hi thilthabik a si thei lo ka ti duhnak sawn a si.\nTui kan san ahcun, Bible Society an um ih, cu pawl cun thangthar nonawn hrang ih theihthiam ol sawn ih ret an duh can a hung her suak leh ko ding ti hngak tu kan si thiam khal a tul. Pawlkom simaw, kohhran hrang bik ih let kan si le phei ahcun, kan Pathian thu a si lo zawng ih ret sual khal a ol ding ti thei ih, kan ralrin a tha zet ding.\nKan let ding a si ceng ahcun, Pathan hnenah, rawl ul thlacamnak thawn, nun aapaw in, tong dang a tlun ih kan simmi pawl khal zir fiang tahrat ih kan tuah a tul. Cumi silo ih, mi let cia mi, mallai a cafang simaw, a thu si maw vun rem deuh ih, ka let kan ti ahcun, dunglam ihsin in hnihsan tu an tam zet ding ti kan theihthiam ka duh zet.\nCuruangah, kannih Laimi khal hi Bible lehlin thuhla ah, kan ralrin ih, mipi khal kan harh thok a tha zet ding. Kan Bible zahumnak pawl hmuahhmuah khal kilhim cio tu kan si a pawimawh ih, Bible a let thei tiih mi va uar ciamco khal hi kan ti lo a tha zet ding. Bible sungthu simfiangnak khalah, kum reizet Bible rak zir hmaisatu pawl ih sim fiangnak kan ngai thupit sak khal a tul. Mai kohhran kilhim duhnak ruangih Bible mallai vun her rem hmang pawl khal kan hrial vivo a tul in ka thei fawn.\nZiang a va si khallen, kan Bible, kan Kristian nun in kaihruaitu hi, kan tihzah thiam ih, a hmandanah kan ralrin vivo thei duhsannak thawn ngan ka si ti in theihthiam sak ruang khalah, ca siartu parah ka lung a awi a si.\nA Tanglaimi Kan Nunnak Hi Man Neizet Si Dingin Ziangtin Kan Tuah Pei\nRalring Aw, Setan A Cangvai Rero\nPathian Theih ih Hlawknak\nTimothy Thiante says:\non October 21, 2010 at 5:45 pm\nNa ngan tha nasa! Ka lungawi.\non October 21, 2010 at 10:30 pm\nHniang Sin Pa..\nA thatuk aw… Pa Pathian in ruahnak tha lo pek vivo seh..\non October 24, 2010 at 3:08 pm\nGood…siar bet duh hrang ah


Diriamzet Dah Lo Na'n Lungkim Thei Ringring - Chinland Today Media\nDiriamzet Dah Lo Na'n Lungkim Thei Ringring\nJanuary 19, 2010 12:20 am·0 comments\nDiriamzet Dah Lo Na’n\nLungkim Thei Ringring\nCuruangah hmuitinmi lam ah zuamman ngah dingin dingte in ka tlan. Cuih zuamman cu Pathian in Khrih Jesuh sung ihsin kumkhua nung dingah in run kawhnak kha a si. – Filipi 3:14\n– Matthai 13:1-30\nTiger Woods cu a san sungih golf lek thiambik a si. A lek thiam daan sim le rel cu thuanthu ngai vek a si. Cutluk thiam dingin a thinlung thotertu cu nehnak men a si lo, a tthabik si duhnak hi a si. Nehnak maksak cotu sihmansehla thiam sinsin dingin a lek ringring. A tthabik si duhnak lungput in a diriam thei loin a tuah ringring.\nPaul khal Khrih thawn an pehtlaih awknak ah a tthabik si duhnak lungput a nei. Paul in thlaraulam ih kan tthansonak ahcun diriam dah lo dingin le Jesuh Khrih sungih kan nunnak ahcun lungkim ringring ding ti’n thu pahnih in zirh.\nThawnginn sung ihsin Filipi khua zumtu pawl hnenih cakuat a ngan tikah diriamnak le lungkimnak a pahnih in a telh. “Ka neihzat te thawn lungkimzet ih um ding ka thiam zo,” (Filipi 4:11) a ti. Asinan a thlarau nun tthansonak ahcun a di a riam lo. “Cumi cu ka co ngah zo, ti’n ka ruat hrimhrim lo. Ka tuahmi cu pakhat lawng a si…ka hmailam ih a ummi kha baan dingah ka dawh rero a si,” (Filipi 3:13-14) a ti.\nA tthabik si duhnak thinlungput le kan sinakte ah lungkim diriamnak timi hi cuaithlai thiam dingin kan zir a ttul. Cumi zirnak hi kan thlarau nun tthanlen pitlinnak le hmainornak hrangah a si timi hi kan hngilh pang thei men.\nKa nunnak ka lo pek Bawipa,\nLo thlun in Na thu ngai dingah;\nKa taimak vekin lungkimnak i pe aw,\nNitinte a tthabik si dingin.\nPathian mi sinak thawn lungkimnak cu hlawknak tumpi a si.\nTlang Ttong (Common Language)\nHnemtu Dingih Hnemmi\nThuah hnih Kilhimnak